title: 2011 m. kovo 23 d. Sąjungos vyriausiojo įgaliotinio užsienio reikalams ir saugumo politikai sprendimas, kuriuo nustatomos taisyklės, taikytinos į Europos išorės veiksmų tarnybą komandiruotiems nacionaliniams ekspertams

text:
14.1.2012

               LT

               Europos Sąjungos oficialusis leidinys

               C 12/8

         Sąjungos vyriausiojo įgaliotinio užsienio reikalams ir saugumo politikai sprendimas
   2011 m. kovo 23 d.
   kuriuo nustatomos taisyklės, taikytinos į Europos išorės veiksmų tarnybą komandiruotiems nacionaliniams ekspertams
   2012/C 12/04
   VYRIAUSIASIS ĮGALIOTINIS,
   atsižvelgdamas į 2010 m. liepos 26 d. Tarybos sprendimą, kuriuo nustatoma Europos išorės veiksmų tarnybos struktūra ir veikimas (2010/427/ES), ypač į jo 6 straipsnio 3 dalį,
   kadangi:

               (1)

               Tarybos sprendimo, kuriuo nustatoma Europos išorės veiksmų tarnybos (EIVT) struktūra ir veikimas (1), (toliau – Tarybos sprendimas) 6 straipsnio 3 dalyje nurodyta, kad konkrečiais atvejais EIVT gali įdarbinti nedidelį skaičių konkrečių sričių komandiruotų nacionalinių ekspertų.

               (2)

               Be to, pagal Tarybos sprendimo 6 straipsnio 3 dalį Vyriausiasis įgaliotinis priima taisykles, lygiavertes nustatytosioms 2003 m. birželio 16 d. Tarybos sprendime 2003/479/EB dėl taisyklių, taikomų į Tarybos generalinį sekretoriatą komandiruojamiems nacionaliniams ekspertams ir kariniam personalui (panaikintas ir pakeistas 2007 m. gruodžio 5 d. Tarybos sprendimu 2007/829/EB) (2), pagal kurias EIVT pasitelkia komandiruotuosius nacionalinius ekspertus, kad pasinaudotų jų specializuota patirtimi.

               (3)

               Komandiruotieji nacionaliniai ekspertai (KNE) turėtų sudaryti galimybes EIVT pasinaudoti aukštu jų žinių ir profesinės patirties lygiu, ypač tose srityse, kuriose tokia patirtis nėra lengvai prieinama.

               (4)

               Nacionalinių ekspertų komandiravimas į EIVT turėtų skatinti keistis profesine patirtimi ir žiniomis apie Europos politikos sritis.

               (5)

               KNE turėtų būti paskiriami iš valstybių narių valdžios institucijų arba iš tarptautinių organizacijų.

               (6)

               Šiame sprendime nustatytos KNE ir komandiruotojo karinio personalo teisės ir pareigos turi užtikrinti, kad jie vykdys savo pareigas tik EIVT interesais.

               (7)

               Šiuo sprendimu turėtų būti nustatytos KNE įdarbinimo sąlygos.

               (8)

               Turėtų būti numatytos specialiosios nuostatos kariniam personalui, komandiruojamam į EIVT Europos Sąjungos kariniam štabui suformuoti.

               (9)

               Turėtų būti numatytos specialiosios nuostatos KNE, komandiruojamiems į Sąjungos delegacijas. Kiek įmanoma, turėtų būti vengiama sudaryti nevienodas sąlygas iš įvairių institucijų (daugiausia iš Europos Komisijos ir EIVT) Sąjungos delegacijose dirbantiems KNE,

         PRIĖMĖ ŠĮ SPRENDIMĄ:
   I   SKYRIUS

      BENDROSIOS NUOSTATOS

   1 straipsnis
   Taikymo sritis
   1.   Šios taisyklės taikomos komandiruotiesiems nacionaliniams ekspertams (toliau – KNE), kuriuos į Europos išorės veiksmų tarnybą (toliau – EIVT) komandiravo valstybių narių valdžios institucijos. Jos taip pat taikomos tarptautinių organizacijų komandiruotiems ekspertams.
   2.   Asmenys, kuriems taikomos šios taisyklės, lieka savo darbdavio tarnyboje visą komandiruotės laikotarpį ir jiems už darbą toliau moka tas darbdavys.
   3.   EIVT įdarbina KNE atsižvelgdama į poreikius ir biudžeto galimybes. Žmogiškųjų išteklių skyrius nustato tokio įdarbinimo tvarką.
   4.   KNE turi būti valstybės narės piliečiai.
   5.   Valstybės narės ir EIVT bendradarbiauja siekdamos kiek įmanoma užtikrinti, kad KNE įdarbinant EIVT būtų atsižvelgiama į nuopelnus, tuo pačiu užtikrinant tinkamą geografinę ir lyčių pusiausvyrą, ir visų pirma užtikrinti prasmingą visų valstybių narių piliečių dalyvavimą EIVT.
   6.   Komandiravimas įgyvendinamas generaliniam administracijos direktoriui pasikeičiant laiškais atitinkamai su valstybės narės nuolatine atstovybe arba tarptautine organizacija. Pasikeičiant laiškais turi būti nurodyta komandiruotės vieta. Prie laiškų pridedama į EIVT komandiruojamiems KNE taikomų taisyklių, kopija.
   2 straipsnis
   Komandiruotės laikotarpis
   1.   Komandiruotė negali būti trumpesnė kaip šeši mėnesiai ar ilgesnė kaip dveji metai ir gali būti pratęsta, bet iš viso negali būti ilgesnė kaip ketveri metai. Išimties tvarka, atitinkamo vykdomojo direktoriaus arba lygiavertes pareigas einančio asmens prašymu ir kai tai pateisinama tarnybos interesais, Žmogiškųjų išteklių skyrius pasibaigus ketverių metų laikotarpiui gali leisti vieną ar kelis kartus pratęsti komandiruotės laikotarpį iki dvejų metų.
   2.   Nepaisant 1 dalies, laikotarpis, kuriam KNE komandiruojami dalyvauti krizių valdymo operacijų parengiamajame darbe arba nagrinėti jų pradėjimo galimybes, gali būti trumpesnis nei šeši mėnesiai.
   3.   Planuojama komandiruotės trukmė iškart nustatoma pasikeičiant 1 straipsnio 6 dalyje numatytais laiškais. Tokia pati tvarka taikoma ir pratęsiant komandiruotės laikotarpį.
   4.   KNE, kuris jau buvo komandiruotas į EIVT, gali būti komandiruotas dar kartą, jei laikomasi šių sąlygų:

               a)

               KNE turi ir toliau atitikti komandiravimo sąlygas; ir

               b)

               nuo pirmesnės komandiruotės pabaigos iki kitos komandiruotės turi būti praėję ne mažiau kaip šešeri metai; jei KNE pirmosios komandiruotės pabaigoje buvo pratęstas terminas, šešerių metų laikotarpis pradedamas skaičiuoti nuo pratęsto termino pabaigos.

         Ši nuostata neužkerta kelio EIVT priimti komandiruojamą KNE, kurio pirmesnė komandiruotė truko trumpiau nei šešerius metus, nepraėjus šešeriems metams nuo jo pirmojo komandiruotės laikotarpio pabaigos, tačiau tokiu atveju naujoji komandiruotė neturi būti ilgesnė už likusią šešerių metų laikotarpio dalį.
   3 straipsnis
   Komandiruotės vieta
   1.   KNE komandiruojamas į EIVT centrinę administraciją Briuselyje arba į Sąjungos delegaciją.
   2.   Komandiruotės vieta gali būti keičiama komandiruotės metu, vėl pasikeičiant laiškais pagal 1 straipsnio 6 dalį, jeigu galimybė keisti komandiruotės vietą nebuvo numatyta pirmą kartą pasikeičiant laiškais. KNE komandiravusiai institucijai pranešama apie komandiruotės vietos pakeitimus.
   4 straipsnis
   Pareigos
   1.   KNE padeda EIVT personalo nariams ir vykdo jam paskirtas užduotis. KNE vykdomos pareigos nustatomos EIVT ir nacionalinį ekspertą komandiruojančios institucijos bendru susitarimu, atsižvelgiant į EIVT interesus ir KNE kvalifikaciją.
   2.   Atsižvelgiant į šio straipsnio 8 dalį, KNE gali būti siunčiamas į komandiruotę ir dalyvauti posėdžiuose tik:

               a)

               jei lydi EIVT personalo narį;
               arba

               b)

               jei vienas – kaip stebėtojas arba tik informacijos tikslais.

         Išskyrus atvejus, kai KNE suteikiami įgaliojimai pagal šio straipsnio 8 dalį, jis negali atstovauti EIVT prisiimant finansinius ar kitokius įsipareigojimus arba dalyvauti derybose tarnybos vardu.
   Šioje dalyje nustatyti apribojimai netaikomi į Civilinių operacijų planavimo ir vykdymo centrą, Krizių valdymo ir planavimo direktoratą arba ES situacijų centrą komandiruotiems nacionaliniams ekspertams.
   3.   Tik EIVT, veikianti per KNE tiesioginį vadovą, yra atsakinga už KNE atliktų užduočių rezultatų patvirtinimą.
   4.   EIVT, KNE darbdavys ir KNE deda visas pastangas, kad būtų užkirstas kelias kilti bet kokiam interesų konfliktui ar tokiam konfliktui, susijusiam su KNE pareigomis komandiruotės metu. Todėl Žmogiškųjų išteklių skyrius turi tinkamu laiku pranešti KNE ir darbdaviui apie planuojamas pareigas ir paprašo jų raštu patvirtinti, kad jie nežino jokių priežasčių, dėl kurių KNE negalėtų būti paskirtas toms pareigoms, visų pirma atsižvelgiant į KNE darbo patirtį.
   5.   KNE visų pirma prašoma pranešti apie galimą šeiminių aplinkybių (ypač artimų šeimos narių profesinės veiklos ar bet kokių svarbių jo ar artimų šeimos narių finansinių interesų) ir siūlomų pareigų konfliktą komandiruotės metu. Darbdavys ir KNE įsipareigoja pranešti KNE tiesioginiam vadovui ir Žmogiškųjų išteklių skyriui apie aplinkybių pasikeitimą komandiruotės metu, kuris galėtų sukelti tokį konfliktą.
   6.   Jei KNE tiesioginis vadovas mano, kad dėl KNE pavestų užduočių pobūdžio reikia imtis ypatingo saugumo priemonių, prieš komandiruojant KNE gaunama asmens patikimumo pažymėjimas.
   7.   Jei nesilaikoma 2, 4 ir 5 dalių nuostatų, EIVT gali nutraukti KNE komandiruotę vadovaudamasi 9 straipsnio 2 dalies c punkto nuostatomis.
   8.   Nepaisant 1 dalies ir 2 dalies pirmos pastraipos, skyriaus, į kurį paskirtas KNE, vykdomasis direktorius arba lygiavertes pareigas einantis asmuo, pavaldus vyriausiajam įgaliotiniui ir remdamasis KNE tiesioginio vadovo pasiūlymu, gali KNE pavesti specifines užduotis arba pareigas ir pavesti jam vadovauti vienai ar kelioms konkrečioms misijoms arba posėdžiams, jei nėra interesų konflikto.
   5 straipsnis
   Teisės ir pareigos
   1.   Komandiruotės metu:

               a)

               KNE vykdo savo pareigas objektyviai ir nešališkai ir veikia vadovaudamasis tik EIVT interesais;

               b)

               KNE susilaiko nuo visų veiksmų, ypač nuo viešo nuomonės pareiškimo, kurie gali daryti neigiamą poveikį jo pareigoms EIVT;

               c)

               kiekvienas KNE, kuris vykdydamas savo pareigas turi priimti sprendimą dėl klausimo, kuriuo jis yra asmeniškai suinteresuotas ir kuris gali paveikti jo nepriklausomumą, eigos ar rezultato, praneša apie tai savo tiesioginiam vadovui;

               d)

               be tiesioginio vadovo leidimo, KNE negali vienas ar kartu su kitais paskelbti ar prašyti paskelbti tekstą, kuriame nagrinėjami Europos Sąjungos darbo klausimai. Leidimą atsisakoma duoti tik tada, jei planuojama publikacija galėtų pažeisti Europos Sąjungos interesus;

               e)

               visos teisės į bet kokį KNE vykdant pareigas atliktą darbą yra EIVT nuosavybė;

               f)

               KNE gyvena komandiruotės vietoje arba ne toliau nuo jos, nei tai yra suderinama su tinkamu jo veiklos vykdymu;

               g)

               KNE padeda ir teikia patarimus tam vadovui, kuriam jis yra priskirtas, ir yra savo vadovui atsakingas už pavestų pareigų vykdymą;

               h)

               vykdydamas savo pareigas KNE nepriima jokių savo darbdavio ar nacionalinės vyriausybės nurodymų. Jis nevykdo jokios veiklos savo darbdaviui, vyriausybei, jokiam kitam asmeniui, privačiai bendrovei ar viešajai įstaigai.

         2.   Tiek komandiruotės metu, tiek po jos KNE turi būti kuo diskretiškesnis dėl visų faktų ir informacijos, kuriuos jis sužinojo atlikdamas savo pareigas ar kurie su tomis pareigomis susiję. Jis jokia forma negali neįgaliotam asmeniui atskleisti jokių dokumentų ar informacijos, kuri dar nėra teisėtai paviešinta, ar naudoti jų savo asmeninei naudai.
   3.   Komandiruotei pasibaigus, vykdydamas jam paskirtas naujas pareigas ir sutikdamas užimti tam tikras pareigas ar priimti lengvatas, KNE turi pareigą veikti sąžiningai ir diskretiškai.
   4.   KNE taikomos EIVT galiojančios saugumo taisyklės.
   5.   Jei nesilaikoma šio straipsnio 1, 2 ir 4 dalių nuostatų komandiruotės metu, tai EIVT turi teisę nutraukti KNE komandiruotę vadovaudamasi 9 straipsnio 2 dalies c punkto nuostatomis.
   6 straipsnis
   Lygis, profesinė patirtis ir kalbų mokėjimas
   1.   Kad galėtų būti komandiruojamas į EIVT, KNE privalo turėti bent trejų metų patirtį visu etatu vykdant administracines, mokslines, technines, patariamąsias ar priežiūros funkcijas, lygiavertes AD arba AST pareigų grupių funkcijoms, kaip apibrėžta Europos Sąjungos pareigūnų tarnybos nuostatuose ir taisyklėse, taikomose kitiems Sąjungos tarnautojams (3).
   2.   Kad atliktų savo pareigas, KNE privalo gerai mokėti vieną iš Sąjungos kalbų ir pakankamai mokėti antrą kalbą.
   7 straipsnis
   Atrankos procedūra
   1.   KNE atrenkami taikant atvirą ir skaidrią procedūrą, kurios praktinius aspektus nustato Žmogiškųjų išteklių skyrius.
   Tinkamai pagrįstais išimtiniais atvejais ir vadovaujantis tarnybos interesais KNE gali būti atrenkamas netaikant tokios procedūros. Norint taikyti šią leidžiančią nukrypti nuostatą, privaloma gauti generalinio administracijos direktoriaus leidimą.
   2.   Prieš komandiravimą tiesioginis vadovas privalo užtikrinti, kad turimi pakankami biudžeto asignavimai.
   3.   Atitinkama nuolatinė atstovybė paraiškas pateikia Žmogiškųjų išteklių skyriui.
   8 straipsnis
   Komandiruotės sustabdymas
   1.   Žmogiškųjų išteklių skyrius gali leisti sustabdyti komandiruotę ir nustatyti taikomas sąlygas. Tokių sustabdymų metu:

               a)

               nemokamos 16 ir 17 straipsniuose numatytos išmokos;

               b)

               19 ir 20 straipsniuose numatytos išlaidos apmokamos tik tuo atveju, jei komandiruotė sustabdyta EIVT prašymu.

         2.   Žmogiškųjų išteklių skyrius praneša apie tai KNE darbdaviui.
   9 straipsnis
   Komandiruotės nutraukimas
   1.   Atsižvelgiant į šio straipsnio 2 dalį, komandiruotė gali būti nutraukta EIVT (Žmogiškųjų išteklių skyriui ir atitinkamam vykdomajam direktoriui arba lygiavertes pareigas einančiam asmeniui pritarus) arba KNE darbdavio prašymu, jei apie tai buvo pranešta prieš tris mėnesius. Ji taip pat gali būti nutraukta KNE prašymu, jei buvo pranešta tokia pat tvarka ir jei sutinka Žmogiškųjų išteklių skyrius bei atitinkamas vykdomasis direktorius arba lygiavertes pareigas einantis asmuo.
   2.   Tam tikrais išimtiniais atvejais komandiruotė be įspėjimo gali būti nutraukta:

               a)

               KNE darbdavio iniciatyva, jei to reikia dėl darbdavio esminių interesų;

               b)

               Žmogiškųjų išteklių skyriaus bei atitinkamo vykdomojo direktoriaus arba lygiavertes pareigas einančio asmens ir darbdavio susitarimu, KNE to paprašius abiejų šalių, jei to reikia dėl KNE esminių asmeninių ar profesinių interesų; arba

               c)

               EIVT (Žmogiškųjų išteklių skyriui ir atitinkamam vykdomajam direktoriui arba lygiavertes pareigas einančiam asmeniui pritarus) iniciatyva, jei KNE nevykdo savo pareigų, nustatytų šiose taisyklėse. Tačiau prieš tai KNE suteikiama galimybė pasiaiškinti.

         3.   Jei komandiruotė nutraukiama pagal 2 dalies c punktą, Žmogiškųjų išteklių skyrius nedelsdamas apie tai praneša darbdaviui.
   II   SKYRIUS

      DARBO SĄLYGOS

   10 straipsnis
   Socialinė apsauga
   1.   Prieš prasidedant komandiruotei KNE komandiruojantis darbdavys patvirtina EIVT, kad visos komandiruotės metu KNE bus taikomi socialinės apsaugos klausimus reglamentuojantys teisės aktai, taikomi KNE įdarbinusiai valdžios institucijai ar tarptautinei organizacijai, ir kad jos prisiims atsakomybę už užsienyje patirtas išlaidas. Todėl KNE darbdavys Žmogiškųjų išteklių skyriui pateikia Tarybos reglamento (EEB) Nr. 574/72 (4) 11 straipsnio 1 dalyje nurodytą pažymą.
   2.   Nuo komandiruotės pradžios EIVT apdraudžia KNE nuo nelaimingų atsitikimų. Žmogiškųjų išteklių skyrius pateikia jam šio draudimo sąlygų kopiją tą dieną, kai jis atvyksta į EIVT atitinkamą skyrių sutvarkyti su komandiruote susijusius administracinius formalumus.
   3.   Tais atvejais, kai KNE siunčiamas į komandiruotę laikantis 4 ir 21 straipsniuose nustatytų sąlygų, arba tais atvejais, kai dėl komandiruotės vietai būdingos rizikos būtinas papildomas arba specialus draudimas, susijusias išlaidas apmoka EIVT.
   11 straipsnis
   Darbo laikas
   1.   KNE taikomos EIVT galiojančios taisyklės dėl darbo laiko. Generalinis administracijos direktorius gali pakeisti šias taisykles, jei to reikia atsižvelgiant į EIVT poreikius.
   2.   Visą komandiruotės laikotarpį KNE dirba visu etatu. KNE tiesioginiam vadovui pateikus tinkamai pagrįstą prašymą ir jei tai atitinka EIVT interesus, Žmogiškųjų išteklių skyrius gali leisti KNE dirbti ne visą darbo dieną, dėl to sutarus su jo darbdaviu.
   3.   Jei leidžiama dirbti ne visą darbo dieną, KNE dirba bent pusę įprastinio darbo laiko.
   4.   KNE gali būti mokamos EIVT galiojančios išmokos už darbą pamainomis ar budėjimą.
   12 straipsnis
   Neatvykimas į darbą dėl ligos ar nelaimingo atsitikimo
   1.   Neatvykęs į darbą dėl ligos ar nelaimingo atsitikimo, KNE kuo greičiau praneša apie tai savo tiesioginiam vadovui, nurodydamas savo buvimo adresą. Jei neatvyksta į darbą ilgiau kaip tris dienas, jis pateikia medicininę pažymą ir jo gali būti paprašyta pasitikrinti sveikatą, kai tokį patikrinimą organizuoja EIVT.
   2.   Jei KNE neatvyksta į darbą dėl ligos ar nelaimingo atsitikimo ne ilgiau kaip tris dienas, bet iš viso ilgiau kaip 12 dienų per 12 mėnesių laikotarpį, iš KNE reikalaujama pateikti medicininę pažymą visais atvejais, kai neatvyksta į darbą dėl ligos.
   3.   Jei nedarbingumo atostogos trunka ilgiau kaip tris mėnesius arba ilgiau už KNE atliktos tarnybos laikotarpį, atsižvelgiant į tai, kuris laikotarpis yra ilgesnis, automatiškai sustabdomas 16 straipsnio 1 ir 2 dalyse numatytų išmokų mokėjimas. Ši nuostata netaikoma su nėštumu susijusios ligos atveju. Nedarbingumo atostogos negali trukti ilgiau už atitinkamo asmens komandiruotę.
   4.   Tačiau KNE, komandiruotės metu patyręs su darbu susijusią traumą, ir toliau gauna visas išmokas, numatytas 16 straipsnio 1 ir 2 dalyse, per visą laikotarpį, kurį jis negali dirbti, iki pat komandiruotės pabaigos.
   13 straipsnis
   Kasmetinės atostogos, specialios atostogos ir valstybinės šventės
   1.   Už visą tarnybos mėnesį KNE turi teisę į dvi su puse darbo dienos atostogų (30 dienų per kalendorinius metus).
   2.   Atostogos suteikiamos gavus išankstinį KNE tiesioginio vadovo leidimą.
   3.   KNE specialios atostogos suteikiamos šiais atvejais:
   —   KNE santuokos atveju: keturios dienos,
   —   KNE pakeitus gyvenamąją vietą: dvi dienos,
   —   persikraustymas, kad būtų pradėtos eiti pareigos: iki dviejų dienų,
   —   sutuoktiniui susirgus sunkia liga: iki trijų dienų,
   —   sutuoktiniui mirus: keturios dienos,
   —   aukštutinės linijos giminaičiui pagal kilmę susirgus sunkia liga: iki dviejų dienų,
   —   mirus aukštutinės linijos giminaičiui pagal kilmę: iki dviejų dienų,
   —   vaiko santuokos atveju: dvi dienos,
   —   gimus vaikui: dešimt dienų per keturiolika savaičių po gimimo,
   —   per motinystės atostogas mirus žmonai: dienų skaičius, atitinkantis likusią motinystės atostogų, kurios būtų suteiktos pagal Tarnybos nuostatus, dalį,
   —   vaikui susirgus sunkia liga: iki dviejų dienų,
   —   labai rimtai susirgus vaikui, kai tai patvirtina gydytojas, ar paguldžius į ligoninę 12 metų ar jaunesnį vaiką: iki penkių dienų,
   —   mirus vaikui: keturios dienos,
   —   įvaikinus vaiką: vienas dvidešimties savaičių laikotarpis (dvidešimt keturios savaitės, jei vaikas neįgalus), tuo pačiu pagrindu kaip taikant Tarnybos nuostatus.
   KNE pateikus (tinkamai pagrįstą) prašymą gali būti suteikiamos dviejų dienų papildomos specialios atostogos per 12 mėnesių laikotarpį.
   Taikant šią nuostatą, KNE nesantuokinis partneris gali būti laikomas sutuoktiniu tuo pačiu pagrindu kaip taikant Tarnybos nuostatus.
   4.   Atskirais atvejais KNE darbdaviui pateikus tinkamai pagrįstą prašymą EIVT (Žmogiškųjų išteklių skyrius ir atitinkamas vykdomasis direktorius arba lygiavertes pareigas einantis asmuo) gali suteikti iki dviejų dienų papildomų specialių atostogų per 12 mėnesių laikotarpį.
   5.   Kai dirbama ne visą darbo dieną, atitinkamai sutrumpinamos ir kasmetinės atostogos.
   6.   Iki komandiruotės pabaigos nepanaudotos kasmetinių atostogų dienos panaikinamos.
   14 straipsnis
   Motinystės atostogos
   1.   Nėščiai KNE suteikiamos 20 savaičių motinystės atostogos, kurių metu ji gauna 16 straipsnyje numatytas išmokas. Atostogos prasideda ne anksčiau kaip likus 6 savaitėms iki numatytos gimdymo datos, nurodytos pažymoje, ir baigiasi ne anksčiau kaip praėjus 14 savaičių po gimdymo dienos. Jei gimsta daugiau kaip vienas vaikas arba jeigu gimdymas priešlaikinis, arba gimsta neįgalus vaikas, atostogų trukmė yra 24 savaitės. Taikant šią nuostatą, priešlaikinis gimdymas yra gimdymas nepasibaigus 34 nėštumo savaitei.
   2.   Jei KNE darbdavio nacionalinės teisės aktai nustato ilgesnes motinystės atostogas, komandiruotė sustabdoma laikotarpiui, viršijančiam EIVT suteikiamas atostogas. Tokiu atveju, jei to reikia dėl EIVT interesų, komandiruotės pabaigoje pridedamas sustabdymo trukmę atitinkantis laikotarpis.
   3.   KNE taip pat gali prašyti sustabdyti komandiruotę visų motinystės atostogų metu. Tokiu atveju, jei to reikia dėl EIVT interesų, komandiruotės pabaigoje pridedamas sustabdymo trukmę atitinkantis laikotarpis.
   15 straipsnis
   Valdymas ir kontrolė
   Atostogų valdymą ir kontrolę vykdo KNE tiesioginis vadovas ir Žmogiškųjų išteklių skyrius. Už darbo laiko ir neatvykimo į darbą kontrolę atsakingas KNE tiesioginis vadovas.
   III   SKYRIUS

      IŠMOKOS IR IŠLAIDOS

   16 straipsnis
   Išmokos
   1.   Visu komandiravimo laikotarpiu KNE turi teisę į dienpinigius. Jei atstumas tarp kilmės vietos ir komandiruotės vietos yra ne didesnis kaip 150 km, dienpinigiai yra 31,92 EUR. Jei atstumas yra didesnis nei 150 km, dienpinigiai yra 127,65 EUR.
   2.   Jei EIVT ar darbdavys neapmokėjo KNE persikraustymo išlaidų, mokama papildoma mėnesinė išmoka, kaip nustatyta šioje lentelėje:

               Atstumas tarp kilmės vietos ir komandiruotės vietos (km)

               Suma (EUR)

               0–150

               0

               > 150

               82,05

               > 300

               145,86

               > 500

               237,05

               > 800

               382,92

               > 1 300

               601,73

               > 2 000

               720,27

         3.   Šios išmokos mokamos už EIVT skirtų komandiruočių, suteiktų kasmetinių atostogų, motinystės atostogų, specialių atostogų ir valstybinių švenčių laikotarpius.
   4.   Komandiruotės pradžioje KNE gauna avansinę sumą, lygią 75 dienų dienpinigiams, todėl per šį laikotarpį jis nebeturi teisės į tokias papildomas išmokas. Jei komandiruotė EIVT baigiasi iki šio laikotarpio, pagal kurį apskaičiuojamas avansas, pabaigos, KNE privalo grąžinti atitinkamą sumą už likusią šio laikotarpio dalį.
   5.   Pasikeičiant laiškais, kaip numatyta 1 straipsnio 6 dalyje, KNE darbdavys informuoja Žmogiškųjų išteklių skyrių apie visus mokėjimus, panašius į nurodytus šio straipsnio 1 ir 2 dalyse, kuriuos gauna KNE. Šių mokėjimų suma išskaičiuojama iš EIVT mokamų atitinkamų išmokų.
   6.   Kiekvienais metais, atsižvelgiant į Sąjungos pareigūnų bazinių algų patikslinimą Briuselyje ir Liuksemburge, patikslinami dienpinigiai ir mėnesinės išmokos; toks patikslinimas netaikomas atgaline data.
   17 straipsnis
   Papildoma fiksuoto dydžio išmoka
   1.   Išskyrus tuos atvejus, kai KNE kilmės vieta yra už 150 km ar mažiau nuo komandiruotės vietos, KNE gauna papildomą fiksuoto dydžio išmoką, lygią skirtumui tarp jo darbdavio mokamos bendros metinės algos (atėmus išmoką šeimai), pridėjus EIVT pagal 16 straipsnį mokamas išmokas, ir bazinės algos, mokamos AD 6 arba AST 4 kategorijos 1 pakopos pareigūnui, atsižvelgiant į pareigybių grupę, kuriai yra priskirtas KNE.
   2.   Kartą per metus, atsižvelgiant į Sąjungos pareigūnų bazinių algų patikslinimą, ši išmoka patikslinama; toks patikslinimas netaikomas atgaline data.
   18 straipsnis
   Įdarbinimo, komandiruotės, kilmės ir grįžimo vietos
   1.   Šiose taisyklėse:

               —

               įdarbinimo vieta – vieta, kur KNE vykdė savo pareigas darbdaviui prieš pat komandiruotę,

               —

               komandiruotės vieta yra Briuselis arba Sąjungos delegacijos, į kurią paskirtas KNE, vieta,

               —

               kilmės vieta – jo darbdavio būstinės vieta,

               —

               grįžimo vieta – vieta, kur KNE vykdys savo pagrindinę veiklą pasibaigus komandiravimo laikotarpiui.

         2.   Jeigu įdarbinimo vieta arba grįžimo vieta yra už Europos Sąjungos ribų arba ne toje valstybėje narėje, kur yra KNE darbdavio būstinė, arba jeigu KNE nevykdo profesinės veiklos pasibaigus komandiruotės laikotarpiui, kilmės vieta laikoma atitinkamai įdarbinimo vieta arba grįžimo vieta.
   Įdarbinimo vieta, komandiruotės vieta (-os) ir kilmės vieta nustatomos pasikeičiant laiškais, kaip numatyta 1 straipsnio 6 dalyje. Grįžimo vieta nustatoma remiantis KNE darbdavio pareiškimu.
   3.   Taikant šį straipsnį neatsižvelgiama į aplinkybes, susijusias su KNE atliktu darbu valstybei, kuri nėra komandiruotės vietos valstybė, ar tarptautinei organizacijai.
   19 straipsnis
   Kelionės išlaidos
   1.   KNE, kurio įdarbinimo vieta yra toliau kaip už 150 km nuo komandiruotės vietos, turi teisę į kelionių išlaidų kompensavimą:

               a)

               jo paties kelionių;

               b)

               jo sutuoktinio ir išlaikomų vaikų kelionių, jei jie gyvena kartu su KNE ir jei EIVT kompensuoja persikraustymo išlaidas.

         2.   Išskyrus atvejus, kai keliaujama lėktuvu, kompensuojama fiksuoto dydžio suma, apsiribojant kelionės geležinkeliu antrąja klase išlaidomis be jokių priedų. Tai taikoma ir kelionėms automobiliu. Jei geležinkeliu reikėtų keliauti daugiau kaip 500 km arba jei važiuojant normaliu keliu reikia kirsti jūrą, gali būti kompensuojamos kelionės lėktuvu išlaidos, imant sumažintos kainos bilietą (PEX arba APEX), pateikus bilietus ir įlaipinimo talonus.
   3.   KNE pats ir atitinkamais atvejais 1 dalies b punkte nurodyti asmenys turi teisę į kelionės į grįžimo vietą pasibaigus komandiruotei išlaidų kompensavimą atsižvelgiant į pirmiau nustatytus apribojimus. Kompensuojama ne didesnė suma už tą, į kurią KNE būtų turėjęs teisę, jei būtų grįžęs į savo įdarbinimo vietą.
   4.   Jei KNE persikraustė iš savo įdarbinimo vietos į komandiruotės vietą, kiekvienais metais jis turi teisę į fiksuoto dydžio mokėjimą, lygų jo, jo sutuoktinio ir išlaikomų vaikų išlaidoms už kelionę iš komandiruotės vietos atgal į jo kilmės vietą.
   5.   Taikant šią nuostatą KNE nesantuokinis partneris gali būti laikomas sutuoktiniu tuo pačiu pagrindu kaip taikant Tarnybos nuostatus.
   20 straipsnis
   Persikraustymo išlaidos
   1.   KNE gali perkraustyti savo baldus ir asmeninius daiktus iš įdarbinimo vietos į komandiruotės vietą EIVT sąskaita, gavęs Žmogiškųjų išteklių skyriaus išankstinį leidimą laikantis šių sąlygų:

               a)

               pradinė komandiruotės trukmė turi būti dveji metai;

               b)

               KNE įdarbinimo vieta turi būti už 100 km ar toliau nuo komandiruotės vietos;

               c)

               KNE turi persikraustyti per šešis mėnesius nuo komandiruotės pradžios;

               d)

               leidimo turi būti paprašyta likus bent dviem mėnesiams iki numatomos persikraustymo datos;

               e)

               darbdavys nekompensuoja persikraustymo išlaidų; ir

               f)

               KNE turi nusiųsti Žmogiškųjų išteklių skyriui sąmatų, čekių ir sąskaitų faktūrų originalus ir savo darbdavio pažymą, patvirtinančią, kad darbdavys nekompensuoja persikraustymo išlaidų.

         2.   Atsižvelgiant į šio straipsnio 3 dalį, jei EIVT kompensavo persikraustymo į komandiruotės vietą išlaidas, komandiruotės pabaigoje EIVT iš anksto sutikus KNE turi teisę į persikraustymo iš komandiruotės vietos į grįžimo vietą išlaidų kompensavimą, vadovaujantis tuo metu EIVT galiojančiomis taisyklėmis dėl persikraustymo išlaidų kompensavimo, laikantis šio straipsnio 1 dalies d ir e punktuose nustatytų sąlygų bei šių papildomų sąlygų:

               a)

               KNE gali persikraustyti ne anksčiau kaip likus šešiems mėnesiams iki komandiruotės pabaigos;

               b)

               KNE turi persikraustyti per šešis mėnesius nuo komandiruotės pabaigos;

               c)

               EIVT kompensuojamų persikraustymo išlaidų persikraustant komandiruotės pabaigoje suma negali viršyti tos persikraustymo išlaidų sumos, į kurią jis būtų turėjęs teisę, jeigu būtų grįžęs į savo įdarbinimo vietą; ir

               d)

               EIVT nusiunčiami gautų sąmatų ir persikraustymo sąskaitos faktūros originalai, taip pat KNE darbdavio pažyma, patvirtinanti, kad darbdavys nekompensuoja visų ar dalies persikraustymo išlaidų.

         3.   KNE, kurio komandiruotė buvo nutraukta jo arba darbdavio prašymu per dvejus metus nuo komandiruotės pradžios, neturi teisės į persikraustymo išlaidų kompensavimą pasibaigus komandiruotei.
   4.   Išlaidos kompensuojamos pagal šį straipsnį laikantis atitinkamų EIVT taikomų taisyklių ir sąlygų.
   21 straipsnis
   Komandiruotės ir komandiruočių išlaidos
   1.   Atsižvelgiant į 4 straipsnį, KNE gali būti išsiųstas į komandiruotę.
   2.   Komandiruotės išlaidos kompensuojamos vadovaujantis EIVT galiojančiomis nuostatomis.
   22 straipsnis
   Mokymai
   KNE turi teisę dalyvauti EIVT organizuojamuose mokymo kursuose, jei toks dalyvavimas grindžiamas EIVT interesais. Priimdamas sprendimą leisti dalyvauti kursuose KNE tiesioginis vadovas atsižvelgia į KNE motyvuotus interesus, ypač į jo profesines pareigas.
   23 straipsnis
   Administracinės nuostatos
   1.   Pirmąją komandiruotės dieną KNE atvyksta į Žmogiškųjų išteklių skyrių atlikti būtinus administracinius formalumus. Jis pradeda eiti pareigas pirmą arba šešioliktą mėnesio dieną.
   2.   Į Sąjungos delegaciją paskirtas KNE prisistato Sąjungos delegacijos vadovui savo komandiruotės vietoje.
   3.   Mokėjimus vykdo EIVT eurais, į banko sąskaitą, atidarytą banko įstaigoje Briuselyje. Ne į Briuselį komandiruotam KNE mokėjimai gali būti atliekami eurais į banko sąskaitą, atidarytą banko įstaigoje Briuselyje arba KNE kilmės vietoje.
   IV   SKYRIUS

      Į SĄJUNGOS DELEGACIJAS KOMANDIRUOTI KNE

   24 straipsnis
   Į Sąjungos delegacijas komandiruotiems KNE taikomos taisyklės
   Laikantis šiame skyriuje nustatytų taisyklių, kitose šio sprendimo dalyse nustatytos taisyklės taip pat taikomos į Sąjungos delegacijas komandiruotiems KNE.
   25 straipsnis
   Išmokos
   1.   16 straipsnyje nurodytos išmokos mokamos eurais Belgijoje. Joms taikomas Belgijoje įdarbintų pareigūnų darbo užmokesčiui taikomas korekcinis koeficientas.
   2.   Nukrypstant nuo 1 dalies, Žmogiškųjų išteklių skyrius KNE prašymu gali leisti mokėti dienpinigius komandiruotės vietos valiuta arba tinkamai pagrįstais išimtiniais atvejais ir siekiant išlaikyti perkamąją galią – kita valiuta. Tokiu atveju išmokoms taikomas Tarnybos nuostatų X priedo 12 straipsnyje numatytas korekcinis koeficientas ir jos konvertuojamos pagal atitinkamą valiutų kursą.
   3.   Išmoka dėl gyvenimo sąlygų, nustatoma remiantis tais pačiais kriterijais, kaip nustatyta Tarnybos nuostatų X priedo 10 straipsnyje, mokama į ES delegacijas trečiosiose šalyse komandiruotiems KNE. Šių taisyklių 16 straipsnio 1 dalyje nurodytus dienpinigius sudaro Tarnybos nuostatų X priedo 10 straipsnyje nurodyta bazinė suma.
   26 straipsnis
   Išlaidų kompensavimas
   1.   19 straipsnio 1 dalies b punkte ir 19 straipsnio 4 dalyje nurodytos išlaidos nekompensuojamos.
   2.   20 straipsnyje nurodytos išlaidos nekompensuojamos.
   27 straipsnis
   Kasmetinės atostogos
   Sąjungos delegacijose dirbančiam EIVT personalui taikomos taisyklės dėl kasmetinių atostogų taip pat taikomos ir Sąjungos delegacijose dirbantiems EIVT KNE.
   V   SKYRIUS

      NEAPMOKAMI KOMANDIRUOTIEJI NACIONALINIAI EKSPERTAI

   28 straipsnis
   Neapmokami KNE
   1.   Šiame sprendime neapmokamas KNE – KNE, kuriam EIVT nemoka III ir IV skyriuose numatytų išmokų arba nekompensuoja šiame sprendime nurodytų išlaidų, išskyrus išlaidas, susijusias su komandiravimo metu vykdomomis pareigomis, ir nedarant poveikio kitokiems EIVT ir neapmokamą KNE komandiruojančios administracijos susitarimams.
   2.   Atitinkamo vykdomojo direktoriaus ar lygiavertes pareigas einančio asmens prašymu Žmogiškųjų išteklių skyrius kiekvienu konkrečiu atveju gali leisti komandiruoti neapmokamus KNE, atsižvelgiant į jų kilmės vietą, suinteresuotą skyrių, geografinę pusiausvyrą ir darbą, kuris bus atliekamas.
   VI   SKYRIUS

      TAISYKLIŲ TAIKYMAS KOMANDIRUOTAJAM NACIONALINIAM KARINIAM PERSONALUI

   29 straipsnis
   Komandiruotajam kariniam personalui taikomos taisyklės
   Laikantis šiame skyriuje nustatytų taisyklių, kitose šio sprendimo dalyse nustatytos taisyklės taip pat taikomos į EIVT komandiruotam kariniam personalui siekiant formuoti Europos Sąjungos karinį štabą (EUMS) pagal 2001 m. sausio 22 d. Tarybos sprendimą 2001/80/BUSP dėl Europos Sąjungos karinio štabo įsteigimo (5) su pakeitimais.
   30 straipsnis
   Sąlygos
   Visos komandiruotės metu komandiruotasis karinis personalas turi eiti mokamą tarnybą valstybės narės karinėse pajėgose.
   31 straipsnis
   Įdarbinimas
   EUMS generalinis direktorius nustato komandiruotojo karinio personalo įdarbinimo tvarką (6).
   32 straipsnis
   Pasikeitimas laiškais
   Kaip nurodyta 1 straipsnio 6 dalyje, skiriant EUMS generalinį direktorių, EUMS generalinio direktoriaus pavaduotoją ir visus direktorius bei padalinių vadovus laiškais pasikeičia generalinis administracijos direktorius ir atitinkamos valstybės narės nuolatinė atstovybė, o skiriant visus kitus pareigūnus laiškais pasikeičia EUMS generalinis direktorius ir atitinkamos valstybės narės nuolatinė atstovybė. Pasikeičiant laiškais turi taip pat būti paminėtas bet koks galimas apribojimas, susijęs su KNE dalyvavimu misijose.
   33 straipsnis
   Komandiruotės trukmė
   1.   Komandiruotė negali būti trumpesnė kaip šeši mėnesiai ar ilgesnė kaip treji metai ir gali būti pratęsta, bet iš viso negali būti ilgesnė kaip ketveri metai.
   2.   Išskyrus išimtinius atvejus, nuo ankstesnės komandiruotės pabaigos iki kitos komandiruotės turi būti praėję ne mažiau kaip treji metai, jei tai pagrįsta atsižvelgiant į esamas sąlygas ir tam pritaria EUMS generalinis direktorius.
   34 straipsnis
   Užduotys
   Nepažeidžiant 4 straipsnio, komandiruotasis karinis personalas, pavaldus vyriausiajam įgaliotiniui, vykdo misijas, atlieka užduotis ir vykdo pareigas, priskirtas pagal Sprendimo 2001/80/BUSP priedą su pakeitimais.
   35 straipsnis
   Asmens patikimumo pažymėjimas
   Pasikeičiant laiškais, kaip nurodyta 1 straipsnio 6 dalyje, turi būti nurodytas atitinkamas komandiruotojo karinio personalo nario asmens patikimumo pažymėjimo lygis, kuris negali būti žemesnis kaip SECRET.
   36 straipsnis
   Profesinė patirtis
   Nepažeidžiant 6 straipsnio 1 dalies, į EIVT gali būti komandiruojamas karinio personalo narys, dirbantis administraciniame ar patariamajame lygyje ir turintis didelę kompetenciją pareigoms atlikti.
   37 straipsnis
   Komandiruotės sustabdymas ir nutraukimas
   1.   EUMS generalinis direktorius duoda leidimą taikyti 8 straipsnio 1 dalį komandiruotajam karinio personalo nariui.
   2.   Nepažeidžiant 9 straipsnio 2 dalies, komandiruotė gali būti nutraukta be įspėjimo, jei to reikia dėl EIVT ar komandiruotojo karinio personalo nario nacionalinės administracijos interesų ar dėl kitos pakankamos priežasties.
   38 straipsnis
   Rimtas pareigų nevykdymas
   1.   Komandiruotė gali būti nutraukta be įspėjimo, jei komandiruotasis karinio personalo narys tyčia ar dėl neatsargumo nevykdo savo pareigų. Nepažeidžiant 9 straipsnio 2 dalies c punkto, EUMS generalinis direktorius priima sprendimą po to, kai atitinkamam asmeniui buvo suteikta galimybė pateikti pasiaiškinimą. Prieš priimdamas sprendimą, EUMS generalinis direktorius praneša apie tai tos valstybės narės, kurios pilietis yra komandiruotasis karinio personalo narys, nuolatiniam atstovui. Priėmus šį sprendimą nebekompensuojamos 19 ir 20 straipsniuose nurodytos išlaidos.
   Prieš priimant pirmoje pastraipoje nurodytą sprendimą, komandiruotojo karinio personalo nario komandiruotė gali būti sustabdyta, jei EUMS generalinis direktorius apkaltina jį rimtu pareigų nevykdymu, prieš tai atitinkamam asmeniui suteikus galimybę pateikti pasiaiškinimą. Sustabdymo, kuris negali trukti ilgiau kaip tris mėnesius, metu nemokamos 16 ir 17 straipsniuose nurodytos išmokos.
   2.   EUMS generalinis direktorius praneša nacionalinėms valdžios institucijoms apie visus šiame sprendime nustatytų ar minimų taisyklių pažeidimus, kuriuos karinio personalo narys padarė komandiruotės metu.
   3.   Komandiruotės metu karinio personalo nariui ir toliau taikomos jo nacionalinės drausmės taisyklės.
   39 straipsnis
   Darbo laikas
   Komandiruotajam kariniam personalui netaikomas 11 straipsnio 2 dalies antras sakinys.
   40 straipsnis
   Specialios atostogos
   EIVT gali suteikti papildomas nemokamas specialias atostogas darbdavio organizuojamuose mokymuose dalyvauti, jei darbdavys pateikė tinkamai pagrįstą prašymą.
   41 straipsnis
   Išmokos
   Pagal 1 straipsnio 5 dalį pasikeičiant laiškais gali būti numatyta, kad nebus mokamos 16 ir 17 straipsniuose nurodytos išmokos.
   VII   SKYRIUS

      BAIGIAMOSIOS NUOSTATOS

   42 straipsnis
   Skundai
   1.   Nedarant poveikio galimybei iškelti bylą pradėjus eiti pareigas, laikydamasis Sutarties dėl Europos Sąjungos veikimo 263 straipsnyje nustatytų sąlygų ir terminų, KNE gali pateikti skundą Žmogiškųjų išteklių skyriui dėl pagal šį sprendimą EIVT priimto akto, kuris daro neigiamą poveikį KNE, išskyrus sprendimus, kurie priimami tiesiogiai atsižvelgiant į jo darbdavio sprendimus.
   2.   Skundas turi būti pateiktas per du mėnesius. Laikotarpis pradedamas skaičiuoti nuo dienos, kai atitinkamam asmeniui pranešama apie sprendimą, tačiau bet kokiu atveju ne vėliau kaip tą dieną, kai pastarasis gavo tokį pranešimą. Žmogiškųjų išteklių skyrius apie savo pagrįstą sprendimą suinteresuotam asmeniui praneša per keturis mėnesius nuo skundo pateikimo dienos. Jei pasibaigus šiam terminui atsakymo į skundą negauta, laikoma, kad yra priimtas numanomas sprendimas jį atmesti.
   43 straipsnis
   Panaikinimas
   2007 m. gruodžio 5 d. Tarybos sprendimas 2007/829/EB ir 2008 m. lapkričio 12 d. Komisijos sprendimas 2008 (C(2008) 6866) toliau taikomi visoms komandiruotėms, vykdomoms šio sprendimo įsigaliojimo metu, nedarant poveikio 44 straipsniui.
   44 straipsnis
   Įsigaliojimas
   Šis sprendimas įsigalioja jo priėmimo dieną. Nuo tos dienos jis taikomas:

               a)

               visoms naujoms komandiruotėms į EIVT; ir

               b)

               visoms pratęstoms komandiruotėms, kurios anksčiau buvo vykdomos Komisijoje arba Taryboje, tačiau jų funkcijos buvo perkeltos į EIVT. Tokiais atvejais komandiruotės laikotarpio pradžia, kaip nurodyta 2 straipsnyje, skaičiuojama nuo perkėlimo į EIVT dienos.

      Priimta Briuselyje 2011 m. kovo 23 d.

            Vyriausiasis įgaliotinis

         C. ASHTON

      (1)  OL L 201, 2010 8 3, p. 30.

      (2)  OL L 327, 2007 2 13, p. 10.

      (3)  OL L 56, 1968 3 4, p. 1.

      (4)  OL L 74, 1972 3 27, p. 1.

      (5)  OL L 27, 2001 1 30, p. 7.

      (6)  EUMS aprūpinimo personalu ir jo kaitos politika, dok. 5402/2011.


title: 2011 m. liepos 18 d. Tarybos sprendimas dėl Europos darbuotojų saugos ir sveikatos agentūros Vokietijai, Vengrijai ir Portugalijai atstovaujančių valdybos narių ir pakaitinių narių skyrimo

text:
23.7.2011

               LT

               Europos Sąjungos oficialusis leidinys

               C 217/27

         TARYBOS SPRENDIMAS
   2011 m. liepos 18 d.
   dėl Europos darbuotojų saugos ir sveikatos agentūros Vokietijai, Vengrijai ir Portugalijai atstovaujančių valdybos narių ir pakaitinių narių skyrimo
   2011/C 217/07
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (1), ypač į jo 8 straipsnį,
   atsižvelgdama į Vengrijos vyriausybės ir darbuotojų organizacijų Tarybai pateiktą siūlomų kandidatų sąrašą,
   atsižvelgdama į Darbuotojų saugos ir sveikatos patariamojo komiteto narių ir pakaitinių narių sąrašus,
   kadangi:

               (1)

               2010 m. lapkričio 22 d. (2), 2011 m. kovo 7 d. (3) ir 2011 m. kovo 21 d. (4) sprendimais Taryba paskyrė keletą Europos darbuotojų saugos ir sveikatos agentūros valdybos narių ir pakaitinių narių laikotarpiui nuo 2010 m. lapkričio 8 d. iki 2013 m. lapkričio 7 d.

               (2)

               Vengrijos vyriausybė pasiūlė Vengrijai atstovaujančius kandidatus dvejoms pareigybėms užimti, o darbuotojų organizacijos pasiūlė Vokietijai ir Portugalijai atstovaujančius kandidatus keletui pareigybių užimti,

         PRIĖMĖ ŠĮ SPRENDIMĄ:
   1 straipsnis
   Europos darbuotojų saugos ir sveikatos agentūros valdybos nariais ir pakaitiniais nariais laikotarpiui iki 2013 m. lapkričio 7 d. skiriami šie asmenys:
   I.   VYRIAUSYBIŲ ATSTOVAI

               Šalis

               Nariai

               Pakaitiniai nariai

               Vengrija

               János GÁDOR

               Éva GRÓNAI

   II.   DARBUOTOJŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Vokietija

               Marina SCHRÖDER

               Thomas VEIT

               Portugalija

               Fernando José GOMES

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 18 d.

            Tarybos vardu

            Pirmininkas

         M. DOWGIELEWICZ

      (1)  OL L 216, 1994 8 20, p. 1.

      (2)  OL C 322, 2010 11 27, p. 3.

      (3)  OL C 83, 2011 3 17, p. 2.

      (4)  OL C 92, 2011 3 24, p. 8.


title: 2006/922/EB: 2006 m. gruodžio 12 d. Komisijos sprendimas dėl korekcinių koeficientų, taikomų nuo 2006 m. vasario 1 d. , kovo 1 d. , balandžio 1 d. , gegužės 1 d. ir birželio 1 d. į trečiąsias šalis paskirtų Europos Bendrijų pareigūnų, laikinųjų darbuotojų ir pagal sutartį dirbančių darbuotojų, atlyginimams, koregavimo

text:
14.12.2006

               LT

               Europos Sąjungos oficialusis leidinys

               L 354/39

      KOMISIJOS SPRENDIMAS

   2006 m. gruodžio 12 d.
   dėl korekcinių koeficientų, taikomų nuo 2006 m. vasario 1 d., kovo 1 d., balandžio 1 d., gegužės 1 d. ir birželio 1 d. į trečiąsias šalis paskirtų Europos Bendrijų pareigūnų, laikinųjų darbuotojų ir pagal sutartį dirbančių darbuotojų, atlyginimams, koregavimo
   (2006/922/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į Europos Bendrijų pareigūnų tarnybos nuostatus ir kitų Europos Bendrijų darbuotojų įdarbinimo sąlygas, nustatytas Reglamentu (EEB, Euratomas, EAPB) Nr. 259/68 (1), su paskutiniais pakeitimais, padarytais Reglamentu (EB, Euratomas) Nr. 2104/2005 (2), ypač į jo X priedo 13 straipsnio antrąją pastraipą,
   kadangi:

               (1)

               Tarybos reglamentu Nr. 351/2006 (EB, Euratomas) (3), taikant nuostatų X priedo 13 straipsnio pirmąją pastraipą, nustatyti korekciniai koeficientai, kurie nuo 2005 m. liepos 1 d. taikomi trečiosiose šalyse dirbančių Europos Bendrijų pareigūnų, laikinųjų (laikinai priimtų dirbti) darbuotojų ir pagal sutartį dirbančių darbuotojų atlyginimams, išmokamiems tos šalies, kurioje jie dirba, valiuta.

               (2)

               Atsižvelgiant į nuostatų X priedo 13 straipsnio antrąją pastraipą, nuo 2006 m. vasario 1 d., kovo 1 d., balandžio 1 d., gegužės 1 d. ir birželio 1 d. reikia koreguoti kai kuriuos korekcinius koeficientus, nes, remiantis Komisijos turimais statistiniais duomenimis, paaiškėjo, kad pagal korekcinį koeficientą ir atitinkamą valiutų keitimo kursą apskaičiuojamo pragyvenimo išlaidų kitimas kai kuriose trečiosiose šalyse buvo 5 % didesnis nuo paskutinio jų nustatymo ar koregavimo,

         NUSPRENDĖ:
   Vienintelis straipsnis
   Nuo 2006 m. vasario 1 d., kovo 1 d., balandžio 1 d., gegužės 1 d. ir birželio 1 d. korekciniai koeficientai, taikomi į trečiąsias šalis paskirtų Europos Bendrijų pareigūnų, laikinųjų darbuotojų ir pagal sutartį dirbančių darbuotojų atlyginimams, išmokamiems tos šalies, kurioje jie dirba, valiuta, yra tokie, kokie nurodyti šio sprendimo priede.
   Atlyginimų apskaičiavimui naudojami valiutų keitimo kursai nustatomi remiantis Finansinio reglamento įgyvendinimo taisyklėmis ir atitinka pirmojoje pastraipoje nurodytą datą.

      Priimta Briuselyje, 2006 m. gruodžio 12 d.

            Komisijos vardu

         Benita FERRERO-WALDNER

            Komisijos narė

      (1)  OL L 56, 1968 3 4, p. 1.

      (2)  OL L 337, 2005 12 22, p. 7.

      (3)  OL L 59, 2006 3 1, p. 1.

      PRIEDAS

                  Paskyrimo vieta

                  Korekciniai koeficientai
                  2006 m. vasario mėn.

                  Angola

                  120,0

                  Bangladešas

                  46,6

                  Bosnija ir Hercegovina

                  78,6

                  Žaliasis Kyšulys

                  78,6

                  Kuba

                  99,3

                  Gvinėja

                  61,2

                  Honkongas

                  94,8

                  Izraelis

                  102,2

                  Kenija

                  83,9

                  Libanas

                  94,4

                  Madagaskaras

                  74,5

                  Nikaragva

                  64,7

                  Nigeris

                  91,5

                  Naujoji Kaledonija

                  129,1

                  Uganda

                  62,1

                  Filipinai

                  61,3

                  Rusija

                  118,3

                  Sirija

                  62,9

                  Venesuela

                  63,4

                  Zimbabvė

                  36,2

                  Paskyrimo vieta

                  Korekciniai koeficientai
                  2006 m. kovo mėn.

                  Botsvana

                  69,9

                  Kamerūnas

                  108,0

                  Salvadoras

                  87,7

                  Laosas

                  74,0

                  Malavis

                  76,1

                  Dominikos Respublika

                  74,6

                  Tanzanija

                  62,5

                  Zimbabvė

                  44,4

                  Paskyrimo vieta

                  Korekciniai koeficientai
                  2006 m. balandžio mėn.

                  Saudo Arabija

                  94,1

                  Egiptas

                  55,1

                  Gvinėja

                  64,4

                  Haitis

                  105,5

                  Honkongas

                  101,9

                  Malis

                  93,8

                  Zimbabvė

                  48,7

                  Paskyrimo vieta

                  Korekciniai koeficientai
                  2006 m. gegužės mėn.

                  Beninas

                  92,1

                  Jordanija

                  73,2

                  Mozambikas

                  67,0

                  Pakistanas

                  53,8

                  Kongo Demokratinė Respublika

                  131,6

                  Zambija

                  79,9

                  Paskyrimo vieta

                  Korekciniai koeficientai
                  2006 m. birželio mėn.

                  Argentina

                  55,6

                  Botsvana

                  65,6

                  Čilė

                  78,9

                  Etiopija

                  85,1

                  Izraelis

                  105,5

                  Nepalas

                  70,8

                  Uganda

                  56,1

                  Peru

                  76,5

                  Centrinės Afrikos Respublika

                  123,6

                  Tanzanija

                  58,7

                  Tailandas

                  59,6

                  Jemenas

                  70,6


title: 2015 m. spalio 26 d. Tarybos sprendimas (ES) 2015/2036, kuriuo skiriami Regionų komiteto Italijai atstovaujantys keturi pakaitiniai nariai

text:
14.11.2015

               LT

               Europos Sąjungos oficialusis leidinys

               L 298/22

         TARYBOS SPRENDIMAS (ES) 2015/2036
   2015 m. spalio 26 d.
   kuriuo skiriami Regionų komiteto Italijai atstovaujantys keturi pakaitiniai nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2015 m. sausio 26 d., vasario 5 d. ir birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Bianca Maria D'ANGELO, Paola GIORGI, Carmen MURATORE ir Nicola VENDOLA kadencijai tapo laisvos keturios Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniais nariais skiriami:

               —

               Sig.ra Manuela BORA, Consigliere regionale e Assessore della Regione Marche,

               —

               Sig.ra Ilaria CAVO, Consigliere regionale e Assessore della Regione Liguria,

               —

               Sig. Vincenzo DE LUCA, Presidente della Regione Campania,

               —

               Sig. Michele EMILIANO, Presidente della Regione Puglia.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 26 d.

            Tarybos vardu

            Pirmininkė

         C. DIESCHBOURG

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.

      (3)  OL L 159, 2015 6 25, p. 70.


title: 2014 m. lapkričio 18 d. Tarybos sprendimas, kuriuo skiriamas Europos gyvenimo ir darbo sąlygų gerinimo fondo valdybos Maltai atstovaujantis pakaitinis narys

text:
22.11.2014

               LT

               Europos Sąjungos oficialusis leidinys

               C 420/4

         TARYBOS SPRENDIMAS
   2014 m. lapkričio 18 d.
   kuriuo skiriamas Europos gyvenimo ir darbo sąlygų gerinimo fondo valdybos Maltai atstovaujantis pakaitinis narys
   2014/C 420/04
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (1), ypač į jo 6 straipsnį,
   atsižvelgdama į valstybių narių Vyriausybių ir darbdavių bei darbuotojų organizacijų Tarybai pateiktus kandidatų sąrašus,
   kadangi:

               (1)

               2013 m. gruodžio 2 d. (2) ir 2014 m. liepos 8 d. (3) sprendimais Taryba paskyrė Europos gyvenimo ir darbo sąlygų gerinimo fondo valdybos narius ir pakaitinius narius laikotarpiui iki 2016 m. lapkričio 30 d., išskyrus tam tikrus narius;

               (2)

               darbdavių organizacija BUSINESSEUROPE pateikė kandidatūrą vienai vietai užimti,

         PRIĖMĖ ŠĮ SPRENDIMĄ:
   1 straipsnis
   Europos gyvenimo ir darbo sąlygų gerinimo fondo valdybos pakaitiniu nariu laikotarpiui iki 2016 m. lapkričio 30 d. skiriamas:
   I.   DARBDAVIŲ ORGANIZACIJŲ ATSTOVAI

               Šalis

               Narys

               Pakaitinis narys

               Malta

               Joe FARRUGIA

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. lapkričio 18 d.

            Tarybos vardu

            Pirmininkas

         S. GOZI

      (1)  OL L 139, 1975 5 30, p. 1.

      (2)  OL C 358, 2013 12 7, p. 5.

      (3)  OL L 209, 2014 7 16, p. 54.


title: 2011/359/BUSP: 2011 m. birželio 21 d. Politinio ir saugumo komiteto sprendimas EUJUST LEX-IRAQ/1/2011 dėl Europos Sąjungos jungtinės teisinės valstybės misijos Irake EUJUST LEX-IRAQ vadovo skyrimo

text:
22.6.2011

               LT

               Europos Sąjungos oficialusis leidinys

               L 162/14

         POLITINIO IR SAUGUMO KOMITETO SPRENDIMAS EUJUST LEX-IRAQ/1/2011
   2011 m. birželio 21 d.
   dėl Europos Sąjungos jungtinės teisinės valstybės misijos Irake EUJUST LEX-IRAQ vadovo skyrimo
   (2011/359/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2010 m. birželio 14 d. Tarybos sprendimą 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ (1), ypač į jo 9 straipsnį,
   kadangi:

               (1)

               Vadovaujantis Sprendimu 2010/330/BUSP, Politinis ir saugumo komitetas pagal Sutarties 38 straipsnį yra įgaliotas priimti atitinkamus sprendimus dėl Europos Sąjungos jungtinės teisinės valstybės misijos Irake EUJUST LEX-IRAQ (toliau – EUJUST LEX-IRAQ) politinės kontrolės vykdymo ir strateginio vadovavimo jai, visų pirma sprendimą dėl misijos vadovo skyrimo.

               (2)

               Sąjungos vyriausioji įgaliotinė užsienio reikalams ir saugumo politikai pasiūlė šiuo metu EUJUST LEX-IRAQ misijos vadovo pavaduotojo pareigas užimantį Carl TORNELL paskirti misijos vadovu nuo 2011 m. liepos 1 d. iki naujo misijos vadovo paskyrimo,

         PRIĖMĖ ŠĮ SPRENDIMĄ:
   1 straipsnis
   Carl TORNELL skiriamas EUJUST LEX-IRAQ misijos vadovu nuo 2011 m. liepos 1 d. iki naujo misijos vadovo paskyrimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. birželio 21 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 149, 2010 6 15, p. 12.


title: 2005/947/EB: 2005 m. gruodžio 23 d.  Komisijos sprendimas, 2006 m. pratęsiantis Bendrijos lyginamuosius bandymus ir tyrimus, nuo 2005 m. taikomus  Agrostis  spp.,  D. glomerata  L.,  Festuca  spp.,  Lolium  spp.,  Phleum  spp.,  Poa  spp., įskaitant mišinius, ir  Asparagus officinalis  sėklai bei dauginamajai medžiagai pagal Tarybos direktyvas 66/401/EEB ir 2002/55/EB   (Tekstas svarbus EEE)

text:
24.12.2005

               LT

               Europos Sąjungos oficialusis leidinys

               L 342/103

         KOMISIJOS SPRENDIMAS
   2005 m. gruodžio 23 d.
   2006 m. pratęsiantis Bendrijos lyginamuosius bandymus ir tyrimus, nuo 2005 m. taikomus Agrostis spp., D. glomerata L., Festuca spp., Lolium spp., Phleum spp., Poa spp., įskaitant mišinius, ir Asparagus officinalis sėklai bei dauginamajai medžiagai pagal Tarybos direktyvas 66/401/EEB ir 2002/55/EB
   (Tekstas svarbus EEE)
   (2005/947/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1),
   atsižvelgdama į 2002 m. birželio 13 d. Tarybos direktyvą 2002/55/EB dėl prekybos daržovių sėkla (2),
   atsižvelgdama į 2004 m. gruodžio 27 d. Komisijos sprendimą 2005/5/EB, nustatantį priemones dėl tam tikrų žemės ūkio ir daržovių augalų ir vynmedžių sėklos ir dauginamosios medžiagos Bendrijos lyginamųjų bandymų ir tyrimų pagal Tarybos direktyvas 66/401/EEB, 66/402/EEB, 68/193/EEB, 92/33/EEB, 2002/54/EB, 2002/55/EB, 2002/56/EB ir 2002/57/EB nuo 2005 m. iki 2009 m. (3), ypač į jo 3 straipsnį,
   kadangi:

               (1)

               Sprendime 2005/5/EB nustatomos priemonės dėl Agrostis spp., D. glomerata L., Festuca spp., Lolium spp., Phleum spp., Poa spp., įskaitant mišinius, ir Asparagus officinalis lyginamųjų bandymų bei tyrimų, atliktinų 2005–2009 m. pagal Tarybos direktyvas 66/401/EEB ir 2002/55/EB.

               (2)

               2005 m. atlikti bandymai ir tyrimai turėtų būti tęsiami 2006 m.,

         PRIĖMĖ ŠĮ SPRENDIMĄ:
   Vienintelis straipsnis
   2005 m. pradėti Agrostis spp., D. glomerata L., Festuca spp., Lolium spp., Phleum spp., Poa spp., įskaitant mišinius, ir Asparagus officinalis sėklos ir dauginamosios medžiagos Bendrijos lyginamieji bandymai ir tyrimai tęsiami 2006 m. pagal Sprendimą 2005/5/EB.

      Priimta Briuselyje, 2005 m. gruodžio 23 d.

            Komisijos vardu

         Markos KYPRIANOU

            Komisijos narys

      (1)  OL 125, 1966 7 11, p. 2298/66. Direktyva su paskutiniais pakeitimais, padarytais Direktyva 2004/117/EB (OL L 14, 2005 1 18, p. 18).

      (2)  OL L 193, 2002 7 20, p. 33. Direktyva su paskutiniais pakeitimais, padarytais Direktyva 2004/117/EB.

      (3)  OL L 2, 2005 1 5, p. 12.


title: 2015 m. balandžio 29 d. Europos Parlamento sprendimas (ES) 2015/1630 dėl Europos Sąjungos 2013 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas

text:
2015 9 30

               LT

               Europos Sąjungos oficialusis leidinys

               L 255/138

      EUROPOS PARLAMENTO SPRENDIMAS (ES) 2015/1630
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0154/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99, 164, 165 ir 166 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A8–0118/2015),

         1.

            patvirtina Europos duomenų apsaugos priežiūros pareigūnui, kad Europos duomenų apsaugos priežiūros pareigūno 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: 2012/227/ES: 2012 m. balandžio 24 d. Tarybos sprendimas dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo

text:
28.4.2012

               LT

               Europos Sąjungos oficialusis leidinys

               L 116/2

         TARYBOS SPRENDIMAS
   2012 m. balandžio 24 d.
   dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo
   (2012/227/ES)
   EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 114 straipsnį ir 218 straipsnio 9 dalį,
   atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
   atsižvelgdama į Europos Komisijos pasiūlymą,
   kadangi:

               (1)

               Europos ekonominės erdvės susitarimo (2) (toliau – EEE susitarimas) II priede išdėstytos specialios su techniniais reglamentais, standartais, tyrimais ir sertifikavimu susijusios nuostatos ir priemonės;

               (2)

               į EEE susitarimą turėtų būti įtrauktas 2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos (3);

               (3)

               į EEE susitarimą turėtų būti įtraukta 2010 m. kovo 2 d. Komisijos rekomendacija 2010/133/ES dėl taršos etilkarbamatu kaulavaisių spirite ir kaulavaisių išspaudų spirite prevencijos ir mažinimo ir dėl etilkarbamato koncentracijos šiuose gėrimuose stebėjimo (4);

               (4)

               Reglamentu (EB) Nr. 110/2008 panaikintas į EEE susitarimą įtrauktas 1989 m. gegužės 29 d. Tarybos reglamentas (EEB) Nr. 1576/89, nustatantis bendrąsias spiritinių gėrimų apibrėžimo, apibūdinimo ir pateikimo taisykles (5), todėl jis turėtų būti iš EEE susitarimo išbrauktas;

               (5)

               1990 m. balandžio 24 d. Komisijos Reglamentas (EEB) Nr. 1014/90, nustatantis išsamias spiritinių gėrimų apibrėžimo, aprašymo ir pateikimo taisykles (6), kuris įtrauktas į EEE susitarimą, tapo nebeaktualus (7) ir todėl turėtų būti iš EEE susitarimo išbrauktas;

               (6)

               siekdamos sumažinti problemas, kurių gali kilti dėl alkoholio vartojimo, ELPA valstybės gali nediskriminaciniu pagrindu uždrausti į savo nacionalines rinkas pateikti spiritinius gėrimus, skirtus tiesiogiai žmonėms vartoti, kurių alkoholio koncentracija viršija 60 %;

               (7)

               atsižvelgiant į tam tikras spiritinių gėrimų geografinių nuorodų registravimo sistemos ypatybes ir į tai, kad numatoma įregistruoti labai mažai ELPA valstybių geografinių nuorodų, EEE susitarimo 1 protokolo 4 dalies d punktas šiems klausimams netaikomas. Todėl Komisija vykdys ir EEE narėmis esančių ELPA valstybių paraiškų įregistruoti geografines nuorodas tvarkymo ir geografinių nuorodų registravimo procedūras;

               (8)

               Sąjungos pozicija EEE jungtiniame komitete turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis EEE jungtiniame komitete dėl pasiūlytų EEE susitarimo II priedo (Techniniai reglamentai, standartai, tyrimai ir sertifikavimas) pakeitimų, grindžiama EEE jungtinio komiteto sprendimo projektu, pridedamu prie šio sprendimo.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. balandžio 24 d.

            Tarybos vardu

            Pirmininkas

         N. WAMMEN

      (1)  OL L 305, 1994 11 30, p. 6.

      (2)  OL L 1, 1994 1 3, p. 3.

      (3)  OL L 39, 2008 2 13, p. 16.

      (4)  OL L 52, 2010 3 3, p. 53.

      (5)  OL L 160, 1989 6 12, p. 1.

      (6)  OL L 105, 1990 4 25, p. 9.

      (7)  OL C 30, 2009 2 6, p. 18.

      PROJEKTAS
      EEE JUNGTINIO KOMITETO SPRENDIMAS Nr. …/2012
      … m. … … d.
      kuriuo iš dalies keičiamas EEE susitarimo II priedas (Techniniai reglamentai, standartai, tyrimai ir sertifikavimas)
      EEE JUNGTINIS KOMITETAS,
      atsižvelgdamas į Europos ekonominės erdvės susitarimą (1) su pakeitimais, padarytais Europos ekonominės erdvės susitarimą patikslinančiu protokolu, (toliau – EEE susitarimas) ypač į šio EEE susitarimo 98 straipsnį,
      kadangi:

                  (1)

                  į EEE susitarimą turėtų būti įtrauktas 2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos (2);

                  (2)

                  į EEE susitarimą turėtų būti įtraukta 2010 m. kovo 2 d. Komisijos rekomendacija 2010/133/ES dėl taršos etilkarbamatu kaulavaisių spirite ir kaulavaisių išspaudų spirite prevencijos ir mažinimo ir dėl etilkarbamato koncentracijos šiuose gėrimuose stebėjimo (3);

                  (3)

                  Reglamentu (EB) Nr. 110/2008 panaikintas į EEE susitarimą įtrauktas 1989 m. gegužės 29 d. Tarybos reglamentas (EEB) Nr. 1576/89, nustatantis bendrąsias spiritinių gėrimų apibrėžimo, apibūdinimo ir pateikimo taisykles (4), todėl jis turėtų būti iš EEE susitarimo išbrauktas;

                  (4)

                  Komisijos reglamentas (EEB) Nr. 1014/90 (5), kuris įtrauktas į EEE susitarimą, tapo nebeaktualus (6) ir todėl turėtų būti iš EEE susitarimo išbrauktas;

                  (5)

                  atsižvelgiant į tam tikras spiritinių gėrimų geografinių nuorodų registravimo sistemos ypatybes ir į tai, kad numatoma įregistruoti labai mažai ELPA valstybių geografinių nuorodų, atrodo tinkama EEE susitarimo 1 protokolo 4 dalies d punkto šiems klausimams netaikyti. Tuo nepažeidžiami kiti Jungtinio komiteto sprendimai;

                  (6)

                  šis sprendimas susijęs su teisės aktais dėl spiritinių gėrimų. Teisės aktai dėl spiritinių gėrimų netaikomi Lichtenšteinui tol, kol jam taikomas Europos bendrijos ir Šveicarijos Konfederacijos susitarimas dėl prekybos žemės ūkio produktais (7), kaip nustatyta EEE susitarimo II priedo XXVII skyriaus įžangoje. Todėl šis sprendimas neturėtų būti taikomas Lichtenšteinui;

                  (7)

                  EEE susitarimo II priedas turėtų būti atitinkamai iš dalies pakeistas,

            PRIĖMĖ ŠĮ SPRENDIMĄ:
      1 straipsnis
      EEE susitarimo II priedo (Techniniai reglamentai, standartai, tyrimai ir sertifikavimas) XXVII skyrius iš dalies keičiamas taip:

                  1.

                  1 punkto (Tarybos reglamentas (EEB) Nr. 1576/89) ir 2 punkto (Komisijos reglamentas (EEB) Nr. 1014/90) tekstai išbraukiami.

                  2.

                  Įterpiamas šis punktas:

                              „9.

                                 32008 R 0110: 2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos b (OL L 39, 2008 2 13, p. 16), iš dalies pakeistas:

                                          —

                                             32008 R 1334: 2008 m. gruodžio 16 d. Europos Parlamento ir Tarybos reglamentu (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose (OL L 354, 2008 12 31, p. 34).

                                    Reglamento (EB) Nr. 110/2008 nuostatos šio Susitarimo tikslais pritaikomos taip:

                                          a)

                                          Reglamento (EB) Nr. 110/2008 nuostatomis nepažeidžiama ELPA valstybių teisė nediskriminaciniu pagrindu uždrausti į savo nacionalines rinkas pateikti spiritinius gėrimus, skirtus tiesiogiai žmonėms vartoti, kurių alkoholio koncentracija viršija 60 %;

                                          b)

                                          ELPA valstybės kviečiamos siųsti stebėtojus į Spiritinių gėrimų komiteto, nurodyto 25 straipsnyje, posėdžius, susijusius su klausimais, kuriems taikomi EEE susitarime nurodyti aktai. ELPA valstybių atstovai visapusiškai dalyvauja to Komiteto darbe, tačiau neturi balsavimo teisės;

                                          c)

                                          EEE susitarimo 1 protokolo 4 dalies d punktas netaikomas Reglamento (EB) Nr. 110/2008 III skyriui;

                                          d)

                                          Reglamento (EB) Nr. 110/2008 III priedas papildomas taip:

                                                      Produkto kategorija

                                                      Geografinė nuoroda

                                                      Kilmės šalis (tiksli geografinė kilmė apibūdinta techninėje byloje)

                                                                  15.

                                                                  Degtinė

                                                         Íslenskt Vodka / Icelandic Vodka

                                                      Islandija

                                                         Norsk Vodka / Norwegian Vodka

                                                      Norvegija

                                                                  24.

                                                                  Akvavit / aquavit

                                                         ÍslensktBrennivín / Icelandic Aquavit

                                                      Islandija

                                                         Norsk akevitt / Norsk Aquavit / Norsk Akvavit / Norwegian Aquavit

                                                      Norvegija

                                                      Kiti spiritiniai gėrimai

                                                      Šiame punkte paminėtos geografinės nuorodos susijusios su produktais, kurie Reglamente (EB) Nr. 110/2008 neapibrėžti. Todėl į jų prekinius pavadinimus turi būti įrašyta „spiritinis gėrimas“.
                                                      Šiuos spiritinius gėrimus gaminančios ELPA valstybės praneša kitoms Susitariančiosioms Šalims tų produktų nacionalines apibrėžtis.

                              10.

                                 32010 H 0133: 2010 m. kovo 2 d. Komisijos rekomendacija 2010/133/ES dėl taršos etilkarbamatu kaulavaisių spirite ir kaulavaisių išspaudų spirite prevencijos ir mažinimo ir dėl etilkarbamato koncentracijos šiuose gėrimuose stebėjimo (OL L 52, 2010 3 3, p. 53).“

            2 straipsnis

         Europos Sąjungos oficialiojo leidinio EEE priede skelbtini Reglamento (EB) Nr. 110/2008 ir Rekomendacijos Nr. 133/2010 tekstai islandų ir norvegų kalbomis yra autentiški.
      3 straipsnis
      Šis sprendimas įsigalioja […], jei EEE jungtiniam komitetui pateikti visi pranešimai pagal EEE susitarimo 103 straipsnio 1 dalį (8).
      4 straipsnis
      Šis sprendimas skelbiamas Europos Sąjungos oficialiojo leidinio EEE dalyje ir EEE priede.

         Priimta …

               EEE jungtinio komiteto vardu

               Pirmininkas

               EEE jungtinio komiteto sekretoriai

         (1)  OL L 1, 1994 1 3, p. 3.

         (2)  OL L 39, 2008 2 13, p. 16.

         (3)  OL L 52, 2010 3 3, p. 53.

         (4)  OL L 160, 1989 6 12, p. 1.

         (5)  OL L 105, 1990 4 25, p. 9.

         (6)  OL C 30, 2009 2 6, p. 18.

         (7)  OL L 114, 2002 4 30, p. 132.

         (8)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2013/257/ES: 2013 m. gegužės 27 d. Tarybos sprendimas dėl pozicijos, kurios Europos Sąjungos vardu turi būti laikomasi AKR ir ES ministrų taryboje dėl Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimo 2014–2020 m. laikotarpio daugiametės finansinės programos

text:
4.6.2013

               LT

               Europos Sąjungos oficialusis leidinys

               L 150/23

         TARYBOS SPRENDIMAS
   2013 m. gegužės 27 d.
   dėl pozicijos, kurios Europos Sąjungos vardu turi būti laikomasi AKR ir ES ministrų taryboje dėl Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimo 2014–2020 m. laikotarpio daugiametės finansinės programos
   (2013/257/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 209 straipsnio 2 dalį kartu su 218 straipsnio 9 dalimi,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (1), ypač į jo 1 straipsnį,
   atsižvelgdama į Europos Komisijos pasiūlymą,
   kadangi:

               (1)

               2000 m. birželio 23 d. Kotonu pasirašytame Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarime (2) su pakeitimais, padarytais 2005 m. birželio 25 d. Liuksemburge (3) ir 2010 m. birželio 22 d. Uagadugu (4) (toliau – AKR ir ES susitarimas), numatyta kiekvienam penkerių metų laikotarpiui nustatyti finansinius protokolus;

               (2)

               Europos Sąjunga ir jos valstybės narės pagal AKR ir ES partnerystės susitarimo Ib priedo 7 straipsnį kartu su AKR valstybėmis atliko rezultatų peržiūrą, per kurią, be kita ko, įvertino įsipareigojimų ir mokėjimų įvykdymo lygį;

               (3)

               2013 m. vasario 8 d. Sąjunga ir jos valstybės narės susitarė nustatyti finansavimo mechanizmą, būtent, 11-ąjį Europos plėtros fondą (EPF), tikslų laikotarpį (2014–2020 m.) ir tam mechanizmui skiriamą lėšų sumą;

               (4)

               tikslinga nustatyti poziciją, kurios Sąjungos vardu turi būti laikomasi AKR ir ES ministrų taryboje dėl AKR ir ES partnerystės susitarimo 2014–2020 m. laikotarpio daugiametės finansinės programos,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi AKR ir ES ministrų taryboje dėl 2014–2020 m. daugiametei finansinei programai skirto protokolo, nustatoma remiantis prie šio sprendimo pridedamu AKR ir ES ministrų tarybos sprendimo projektu.
   2 straipsnis
   AKR ir ES ministrų tarybos sprendimas skelbiamas Europos Sąjungos oficialiajame leidinyje po to, kai bus priimtas.

      Priimta Briuselyje 2013 m. gegužės 27 d.

            Tarybos vardu

            Pirmininkė

         C. ASHTON

      (1)  OL L 317, 2000 12 15, p. 376.

      (2)  OL L 317, 2000 12 15, p. 3. Susitarimas su pataisymais OL L 385, 2004 12 29, p. 88.

      (3)  OL L 209, 2005 8 11, p. 27.

      (4)  OL L 287, 2010 11 4, p. 3.

      PROJEKTAS
      AKR IR ES MINISTRŲ TARYBOS SPRENDIMAS
      … m. … … d.
      dėl Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimo 2014–2020 m. laikotarpio daugiametei finansinei programai skirto protokolo priėmimo
      AKR IR ES MINISTRŲ TARYBA,
      atsižvelgdama į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimą (1) su pakeitimais, padarytais 2005 m. birželio 25 d. Liuksemburge (2) ir 2010 m. birželio 22 d. Uagadugu (3) (toliau – AKR ir ES partnerystės susitarimas), ypač į jo 95 straipsnio 2 dalį ir 100 straipsnį,
      kadangi:

                  (1)

                  Europos Sąjunga ir jos valstybės narės pagal AKR ir ES partnerystės susitarimo Ib priedo 7 straipsnį kartu su AKR valstybėmis atliko rezultatų peržiūrą, ir, be kita ko, įvertino įsipareigojimų ir mokėjimų įvykdymo lygį;

                  (2)

                  Europos Sąjunga ir jos valstybės narės susitarė nustatyti finansavimo mechanizmą, būtent, 11-ąjį EPF, tikslų laikotarpį (2014–2020 m.) ir tam mechanizmui skiriamą lėšų sumą;

                  (3)

                  naujame susitarimo Ic priede reikėtų pateikti protokolą dėl 2014–2020 m. daugiametės finansinės programos nustatymo,

            PRIĖMĖ ŠĮ SPRENDIMĄ:
      1 straipsnis
      Šio sprendimo priedas įtraukiamas kaip naujas Ic priedas į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimą su pakeitimais, padarytais 2005 m. birželio 25 d. Liuksemburge ir 2010 m. birželio 22 d. Uagadugu.
      2 straipsnis
      Šis sprendimas įsigalioja jo priėmimo dieną.

         Priimta […] […]

               AKR ir ES Ministrų Tarybos vardu

               Pirmininkas

         (1)  OL L 317, 2000 12 15, p. 3. Susitarimas su pataisymais OL L 385, 2004 12 29, p. 88.

         (2)  OL L 209, 2005 8 11, p. 27.

         (3)  OL L 287, 2010 11 4, p. 3.

      PRIEDAS
      Į AKR ir ES partnerystės susitarimą įtraukiamas šis priedas:

            „Ic PRIEDAS
            2014–2020 m. laikotarpio daugiametė finansinė programa

                        1.

                        Šiame susitarime išdėstytais tikslais ir laikotarpiu, kuris prasideda 2014 m. sausio 1 d., bendra finansinės paramos AKR valstybėms pagal šią daugiametę finansinę programą suma yra 31 589 mln. EUR, kaip nurodyta 2 ir 3 punktuose.

                        2.

                        29 089 mln. EUR sumą, skirtą iš 11-ojo Europos plėtros fondo (EPF), galima naudoti nuo daugiametės finansinės programos įsigaliojimo dienos. Ji paskirstoma bendradarbiavimo priemonėms taip:

                                    a)

                                    24 365 mln. EUR skiriama nacionalinėms ir regioninėms orientacinėms programoms finansuoti. Skirta suma naudojama:

                                                i)

                                                atskirų AKR valstybių nacionalinėms orientacinėms programoms;

                                                ii)

                                                regioninėms orientacinėms programoms, skirtoms AKR valstybių grupės regioniniam ir tarpregioniniam bendradarbiavimui ir integracijai remti;

                                    b)

                                    3 590 mln. EUR skiriama AKR valstybių tarpusavio ir tarpregioniniam bendradarbiavimui su daugeliu ar visomis AKR valstybėmis finansuoti. Į šį finansinį paketą gali būti įtraukiama struktūrinė parama šiuo susitarimu sukurtoms institucijoms ir subjektams. Į šį finansinį paketą taip pat įtraukiama pagalba Protokolo Nr. 1 dėl jungtinių institucijų veiklos išlaidų 1 ir 2 punktuose nurodyto AKR sekretoriato veiklos išlaidoms kompensuoti.

                                    c)

                                    1 134 mln. EUR skiriama investicinei priemonei finansuoti pagal šio susitarimo II priede (Finansavimo sąlygos ir nuostatos) išdėstytas sąlygas ir nuostatas, skiriant papildomą 500 mln. EUR įnašą į investicinės priemonės resursus, valdomą, kaip apyvartinis fondas, ir suteikiant 634 mln. EUR negrąžinamos paramos sumą to priedo 1, 2 ir 4 straipsniuose nurodytoms palūkanų subsidijoms ir su projektu susijusiai techninei pagalbai finansuoti 11-ojo EPF galiojimo laikotarpiu.

                        3.

                        Veiksmus, finansuojamus pagal investicinę priemonę, įskaitant susijusias palūkanų subsidijas, administruoja Europos investicijų bankas (EIB). Be pagal 11-ąjį EPF prieinamų sumų, EIB skiria 2 500 mln. EUR neviršijančią sumą kaip paskolas, išmokamas iš nuosavų išteklių. Šios lėšos skiriamos šio susitarimo II priede išdėstytais tikslais laikantis EIB statute nustatytų sąlygų ir pagal tame priede išdėstytas atitinkamas investicijų finansavimo sąlygų nuostatas. Visus kitus finansinius išteklius pagal šią daugiametę finansinę programą administruoja Komisija.

                        4.

                        Nuo 2013 m. gruodžio 31 d. arba nuo šios daugiametės finansinės programos įsigaliojimo dienos, atsižvelgiant į tai, kuri data vėlesnė, nebegalima skirti 10-ojo ir ankstesnių EPF likučių ir panaikintų lėšų, skirtų projektams finansuoti iš minėtų fondų, nebent Europos Sąjungos Taryba vieningai nuspręstų kitaip, išskyrus sumų, skirtų investicinei priemonei, finansuoti, likučius bei kompensacijas, neįskaitant susijusių palūkanų subsidijų, ir sistemos, skirtos užtikrinti pagrindinių žemės ūkio produktų eksporto pajamų stabilizavimą (STABEX) pagal EPF, buvusius prieš 9-ąjį EPF, likučius.

                        5.

                        Bendra šios daugiametės finansinės programos suma skiriama laikotarpiui nuo 2014 m. sausio 1 d. iki 2020 m. gruodžio 31 d. 11-ojo EPF lėšos, o investicinės priemonės atveju – grįžtamosios lėšos vėliau kaip 2020 m. gruodžio 31 d. nebeskiriamos, išskyrus atvejus, kai Komisijos pasiūlymu Europos Sąjungos Taryba vieningai priima kitokį sprendimą. Tačiau investicinėms priemonėms finansuoti valstybių narių iš 9-ojo, 10-ojo ir 11-ojo EPF skirtos lėšos gali būti išmokėtos ir po 2020 m. gruodžio 31 d.

                        6.

                        AKR ir ES ministrų tarybos vardu Ambasadorių komitetas, neviršydamas daugiametės finansinės programos bendros sumos, gali imtis atitinkamų priemonių, kad įgyvendintų programavimo reikalavimus, susijusius su viena iš 2 punkte nurodytų sumų, įskaitant šių sumų lėšų perskirstymą.

                        7.

                        Šalys gali nuspręsti atlikti rezultatų peržiūrą, įvertindamos įsipareigojimų įgyvendinimą bei lėšų išmokėjimą ir suteiktos pagalbos rezultatus bei poveikį. Ši peržiūra būtų atliekama remiantis Komisijos pateiktu pasiūlymu.

                        8.

                        Kiekviena valstybė narė gali teikti Komisijai ar EIB savanorišką paramą, skirtą AKR ir ES partnerystės susitarimo tikslams remti. Valstybės narės taip pat gali prisidėti prie projektų ar programų, pavyzdžiui, Komisijos ar EIB vykdomų iniciatyvų, bendro finansavimo. Turi būti užtikrinta AKR atsakomybė už tokias iniciatyvas nacionaliniu lygmeniu.“


title: 2003 m. gruodžio 22 d. Tarybos Sprendimas patvirtinantis Bendrijos veiksmų programą institucijoms, skatinančioms Europos Sąjungos ir tam tikrų pasaulio regionų tarpusavio santykių suvokimą

text:
Svarbus teisinis pranešimas

|

32003D0911

Oficialusis leidinys L 342 , 30/12/2003 p. 0053 - 0057

		Tarybos Sprendimas2003 m. gruodžio 22 d.patvirtinantis Bendrijos veiksmų programą institucijoms, skatinančioms Europos Sąjungos ir tam tikrų pasaulio regionų tarpusavio santykių suvokimą(2003/911/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 308 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Bendrija palaiko santykius su tam tikromis valstybėmis ir regionais, ypač teikdama pagalbą pagal ALA [2], MEDA [3], TACIS [4] ir CARDS [5] reglamentus.(2) Europos Vadovų Taryba mažiausiai du kartus [6] pabrėžė vertinanti Europos Sąjungos ir jos partnerių santykius.(3) Specialus dėmesys turėtų būti skiriamas regioniniam Bendrijos paramos aspektui, atsižvelgiant į pirmiau nurodytų reglamentų pagrindu remiamų pagrindinių regionų poreikių ir prioritetų įvairovę ir subalansuotu bei koordinuotu būdu paspartinant regioninį bendradarbiavimą.(4) Turėtų būti skatinamas Europos Sąjungos ir jos paramą gaunančių partnerių tarpusavio žinių ir supratimo gilinimas.(5) Prie Europos Sąjungos ir jos paramą gaunančių partnerių tarpusavio žinių ir supratimo stiprinimo prisidės Europos Sąjungos santykius su atitinkamais regionais analizuojančios institucijos.(6) Keletas biudžeto eilučių yra skirtos institutų, institucijų ar organizacijų paramai, siekiant sutvirtinti Europos Sąjungos ir kitų pasaulio regionų santykius.(7) 2002 m. birželio 25 d. Tarybos Reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [7] (toliau – finansinis reglamentas) numato, kad esamai paramos veiklai turi būti nustatytas teisinis pagrindas.(8) Šiuo sprendimu reglamentuojamos programos geografinė apimtis: visi regionai, kuriems taikomi ALA, MEDA, TACIS ir CARDS reglamentai, ir šalys kandidatės.(9) Šiuo sprendimu reglamentuojami veiksmai nėra tiesiogiai plėtros bendradarbiavimo politikai ar bendradarbiavimui su kitomis trečiosiomis šalimis priskiriamos bendradarbiavimo priemonės ir vis dėlto yra būtini įgyvendinti vieną iš Bendrijos uždavinių.(10) Laikantis 1999 m. gegužės 6 d. Europos Parlamento, Tarybos ir Komisijos institucinio susitarimo dėl biudžeto vykdymo tvarkos ir biudžeto sudarymo procedūros tobulinimo [8] 34 punkto nuostatų, į šį sprendimą įtraukiama finansinė nuoroda, galiojanti visą programos įgyvendinimo laiką ir neįtakojanti Sutartyje nurodytų biudžeto valdymo institucijos galių.(11) Šio sprendimo įgyvendinimui Sutartis nenumato jokių galių, išskyrus tas, kurios išdėstytos jos 308 straipsnyje,NUSPRENDĖ:1 straipsnisProgramos tikslas1. Šiuo sprendimu patvirtinama Bendrijos veiksmų programa centrų, institutų ir organizacijų, kurių specializacija yra santykių tarp Europos Sąjungos ir atitinkamų regionų analizė, skatinimui.2. Šios programos bendrasis uždavinys yra gilinti Europos Sąjungos ir regionų, kuriems taikomi ALA, MEDA, TACIS bei CARDS reglamentai, bei šalių kandidačių tarpusavio supratimą ir dialogą, remiant 1 dalyje apibrėžtų institucijų veiklą. Veiklos apima centro, instituto ar organizacijos kasmetinę darbo programą ir yra susijusios su priede išdėstytomis veiklomis. Remiama veikla turi prisidėti prie Europos Sąjungos ir regionų, kuriems taikomi ALA, MEDA, TACIS bei CARDS reglamentai, bei šalių kandidačių tarpusavio supratimo ir dialogo gilinimo.2 straipsnisPatekimas į programą1. Norėdama gauti paramą, institucija pareiškėja turi laikytis priede išdėstytų nuostatų ir atitikti šiuos reikalavimus:- ji turi būti nepriklausomas ir ne pelno siekiantis juridinis asmuo, kurio pagrindinė veiklos sritis yra supratimo apie Europos Sąjungos ir atitinkamų regionų santykių skatinimas, siekiant tikslo, kuris prisideda prie visuomeninės gerovės,- ji teisiškai turi būti veikianti daugiau nei dvejus metus ir turėti registruoto auditoriaus išduotą sąskaitų už pastaruosius dvejus metus patvirtinimą,- jos veikla turi neprieštarauti Bendrijos užsienio santykių veiklos principams ir turi atsižvelgti į priedo 4 punkte išdėstytas prioritetines sritis.2. Europos Sąjungos išorinių santykių politiką atitinkančių tikslų siekianti institucija, norėdama gauti paramą pagal jos kasmetinę veiklos programą, turi būti aktyvi Europos arba atitinkamo regiono mastu ir jos struktūra bei veikla turi turėti potencialą Europos ir (arba) tų regionų mastu.3 straipsnisDalyvavimasProgramoje gali dalyvauti institucijos, institutai ir organizacijos, kurios yra įsikūrę:a) valstybėse narėse;b) valstybėse, kurių stojimą į Europos Sąjungą 2004 metais patvirtino 2002 m. Kopenhagos Vadovų Taryba;c) Bulgarijoje, Rumunijoje ar Turkijoje;d) valstybėse ar regionuose, kuriems taikomas ALA, MEDA, TACIS ar CARDS reglamentas.4 straipsnisNaudos gavėjų atranka1. Komisija Bendrijos veiklos programą įgyvendina pagal finansinį reglamentą.2. Paramos veiklai suteikimas pagal institucijos metinę veiklos programą turi atitikti priede išdėstytus bendruosius kriterijus.3. Šią paramą veiklai turinčios teisę gauti institucijos atrenkamos po pasiūlymų, apimančių visą programos trukmę, konkurso paskelbimo, siekiant užmegzti partnerystę tarp šių institucijų ir Europos Sąjungos.Pasiūlymų konkurso pagrindu Komisija pagal finansinio reglamento 116 straipsnį sudaro gavėjų ir patvirtintų sumų sąrašą.5 straipsnisParamos suteikimas1. Pagal šią programą suteikta parama veiklai negali padengti visų institucijos reikalavimus atitinkančių išlaidų kalendoriniais metais, kuriais skiriama parama.2. Suteiktos paramos veiklai dydis negali viršyti 70 % organizacijos reikalavimus atitinkančių išlaidų kalendoriniais metais, kuriais skiriama parama.3. Laikantis finansinio reglamento 113 straipsnio 2 dalies nuostatų, jei parama veiklai yra atnaujinama, ji turi palaipsniui mažėti. Jei parama suteikiama institucijai, kuri paramą gavo ir ankstesniaisiais metais, Bendrijos teikiamo finansavimo procentas pagal naujos paramos sutartį turi būti bent 10 procentinių punktų mažesnis už Bendrijos teiktą paramą ankstesniaisiais metais.6 straipsnisFinansinės nuostatos1. Šios programos pradžia yra 2004 m. sausio 1 d., o pabaiga – 2006 m. gruodžio 31 d.2. 1 punkte nurodytu laikotarpiu šios programos įgyvendinimui skirta finansinės referencinė suma yra 4,1 mln. eurų.3. Metinius asignavimus tvirtina biudžeto valdymo institucija finansinių perspektyvų rėmuose.7 straipsnisPriežiūra ir vertinimasIki 2005 m. gruodžio 31 d. Komisija atsiskaito Tarybai dėl programos tikslų įgyvendinimo. Ataskaita turi būti pagrįsta naudos gavėjų pasiektais rezultatais ir joje turi būti įvertintas jų tinkamumas, efektyvumas ir naudingumas, siekiant 1 straipsnyje ir priede išdėstytų tikslų.8 straipsnisPereinamojo laikotarpio nuostatos5 straipsnyje numatytas principas, kad Bendrijos paramos mastas palaipsniui mažėja, jei parama institucijai, kuri tokiai pačiai veiklai paramą gavo metus iki šiam sprendimui įsigaliojant ir dar dvejus ankstesnius metus, atnaujinama, taikomas tik nuo trečiųjų metų po šio sprendimo įsigaliojimo, su sąlyga, kad tokia institucija visiškai atitinka visus tinkamo valdymo reikalavimus.9 straipsnisĮsigaliojimasŠis sprendimas įsigalioja kitą dieną po jo paskelbimo Europos Bendrijų oficialiajame leidinyje.Priimta 2003 m. gruodžio 22 d. Briuselyje.Tarybos varduPirmininkasA. Matteoli[1] 2003 m. lapkričio 20 d. pareikšta nuomonė (dar nepaskelbta Oficialiajame leidinyje).[2] Reglamentas (EEB) Nr. 443/92 (OL L 52, 1992 2 27, p. 1).[3] Reglamentas (EB) Nr. 1488/96 (OL L 189, 1996 7 30, p. 1).[4] Reglamentas (EB, Euratomas) Nr. 99/2000 (OL L 12, 2000 1 18, p. 1).[5] Reglamentas (EB) Nr. 2666/2000 (OL L 306, 2000 12 7, p. 1.).[6] 1995 m. birželio 26–27 d. Kanų Europos Vadovų Taryba ir 2000 m. kovo 23–24 d. Lisabonos Europos Vadovų Taryba.[7] OL L 248, 2002 9 16, p. 1.[8] OL C 172, 1999 6 18, p. 1. Susitarimas su paskutiniais pakeitimais, padarytais Europos Parlamento ir Tarybos sprendimu 2003/429/EB (OL L 147, 2003 6 14, p. 25).--------------------------------------------------PRIEDAS1. Remiama veiklaInstitucijų, kurios gali padėti stiprinti ir plėsti Bendrijos veiklos efektyvumą, veikla apima:- Europos Sąjungos ir pasiūlymų konkurse nurodyto regiono politikos krypčių tyrimus ir analizę,- diskusinių dokumentų rengimą,- apvaliojo stalo diskusijas,- teminius seminarus,- įvairius paskelbimus.2. Remiamos veiklos įgyvendinimas2.1. Į šią programą patenkančią veiklą įgyvendina institucija, kurios tikslas yra stiprinti supratimą ir abipuses žinias tarp Europos Sąjungos ir regionų, kuriems taikomas ALA, MEDA, TACIS ar CARDS reglamentas.2.2. Programa taikoma visoms ne pelno siekiančioms institucijoms, institutams ir organizacijoms, veikiantiems sprendimo 2 straipsniu apibrėžtose valstybėse ir (arba) regionuose ir propaguojantiems principus ir politiką, kurie yra Sutarčių tikslų dalis.2.3. Metinė parama veiklai gali būti suteikta remti tokios institucijos metinės veiklos programos įgyvendinimą.3. Naudos gavėjų atrankaInstitucijos, kurios turi teisę į veiklos paramą, atrenkamos skelbiant pasiūlymų konkursą, kaip tai numatyta finansiniame reglamente. Pasiūlymų konkursai skelbiami šios programos įgyvendinimo pradžioje, siekiant atrinkti partnerius, su kuriais Europos Sąjunga įgyvendins šią programą.4. Paramos paraiškų ypatybės, kuriomis grindžiamas įvertinimasParamos paraiškos vertinamos, atsižvelgiant į:- jų suderinamumą su programos tikslais,- veiklos kokybę,- ankstesnę patirtį toje srityje,- nusistovėjusių informacijos šaltinių ir kontaktų atitinkamuose regionuose ir Europos Sąjungoje turėjimą,- siūlomos veiklos kaštų ir naudos proporcingumą,- geografinę veiklos apimtį.Konkrečios paramos skyrimo ypatybės ir kriterijai yra nurodomi pasiūlymų konkurso skelbime.5. Reikalavimus atitinkančios išlaidos5.1. Vienintelės išlaidos, į kurias atsižvelgiama sprendžiant dėl paramos veiklai, yra tos, kurios yra būtinos tinkamam atrinktos institucijos įprastinės veiklos atlikimui, pirmiausia tai apima personalo sąnaudas, pridėtines išlaidas (pavyzdžiui, nuomos ir turto mokesčiai, įranga, biuro reikmenys, telekomunikacijų ir pašto išlaidos), vidinių susitikimų išlaidas, paskelbimų, informavimo ir platinimo išlaidas.5.2. Atitinkamos institucijos turi turėti biudžeto bendrą finansavimą iš kitų šaltinių nei Bendrija. Toks bendras finansavimas gali būti iš dalies mokamas natūra, su sąlyga, kad toks indėlis nėra vertas daugiau nei faktiškai patirtos ir apskaitos dokumentuose užfiksuotos išlaidos arba bendrai rinkoje nustatomos išlaidos, išimtį taikant indėliui nekilnojamojo turto forma.6. Patikrinimai ir auditas6.1. Paramos veiklai gavėjas penkerius metus po paskutinės įmokos saugo Komisijai visus reikalingus dokumentus, įskaitant audituotas finansines ataskaitas dėl paramos teikimo laikotarpiu turėtų išlaidų.6.2. Komisija gali tiesiogiai – pasitelkdama savo darbuotojus, arba pasitelkdama kvalifikuotą trečiąją instituciją atlikti paramos naudojimo auditą. Toks auditas gali būti atliekamas visą susitarimo galiojimo laiką ir penkerius metus po balanso išmokėjimo. Kai tinka, audito rezultatai gali būti pagrindu Komisijai priimti sumų atgavimo sprendimą.6.3. Komisijos darbuotojai ir Komisijos įgalioti tretieji asmenys turi atitinkamas patekimo į teritorijas ir patalpas, kuriose vykdoma veikla, ir priėjimo prie informacijos, įskaitant informaciją elektroninėje formoje, teises, kurių reikia tokiam auditui atlikti.6.4. Audito Rūmai ir Europos kovos su sukčiavimu tarnyba (OLAF) naudojasi tokiomis pat teisėmis, ypač prieigos teise, kaip ir Komisija.6.5. Siekdama apsaugoti Europos bendrijos finansinius interesus nuo sukčiavimo ir kitų pažeidimų, Komisija gali pagal šią programą atlikti patikrinimus ir kontrolę vietoje, laikydamasi Tarybos reglamento (Euratomas, EB) Nr. 2185/96 [1]. Jei būtina, tyrimus atlieka Europos kovos su sukčiavimu tarnyba (OLAF), vadovaudamasi Europos Parlamento ir Tarybos Reglamentu (EB) Nr. 1073/1999 [2].[1] OL L 292, 1996 11 15, p. 2.[2] OL L 136, 1999 5 31, p. 1.--------------------------------------------------


title: 2016 m. vasario 8 d. Komisijos sprendimas dėl Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos atominės energijos bendrijos vardu

text:
11.2.2016

               LT

               Europos Sąjungos oficialusis leidinys

               C 52/9

         KOMISIJOS SPRENDIMAS
   2016 m. vasario 8 d.
   dėl Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos atominės energijos bendrijos vardu
   (2016/C 52/06)
   EUROPOS KOMISIJA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio 2 dalį,
   atsižvelgdama į Tarybos sprendimą dėl pritarimo, kad Komisija Europos atominės energijos bendrijos vardu sudarytų Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolą, kuriuo atsižvelgiama į Kroatijos Respublikos įstojimą į Europos Sąjungą (toliau – Protokolas),
   kadangi:

               (1)

               Protokolo sudarymui taikomos atskiros procedūros tais klausimais, kurie patenka į Europos Sąjungos sutarties ir Sutarties dėl Europos Sąjungos veikimo taikymo sritį, ir klausimais, kurie patenka į Europos atominės energijos bendrijos steigimo sutarties taikymo sritį;

               (2)

               2015 m. liepos 20 d. Taryba pagal Sutarties dėl Europos Sąjungos veikimo 218 straipsnio 6 dalį ir Kroatijos stojimo akto 6 straipsnio 2 dalį priėmė Sprendimą (ES) 2015/1292 (1) dėl Protokolo sudarymo Europos Sąjungos ir jos valstybių narių vardu;

               (3)

               2014 m. balandžio 14 d. Taryba priėmė Sprendimą 2014/518/Euratomas (2) dėl pritarimo, kad Komisija Europos atominės energijos bendrijos vardu sudarytų Protokolą;

               (4)

               klausimais, kurie patenka į Europos atominės energijos bendrijos steigimo sutarties taikymo sritį, Protokolas taip pat turėtų būti sudarytas Europos atominės energijos bendrijos vardu,

         NUSPRENDĖ:
   1 straipsnis
   Pritariama tam, kad Europos atominės energijos bendrijos vardu būtų sudarytas Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolas, kuriuo atsižvelgiama į Kroatijos Respublikos įstojimą į Europos Sąjungą (toliau – Protokolas) (3).
   2 straipsnis
   Komisijos Pirmininkui suteikiami įgaliojimai Europos atominės energijos bendrijos vardu atlikti visus būtinus veiksmus, kuriais išreiškiamas Europos atominės energijos bendrijos sutikimas laikytis Protokolo, visų pirma deponuoti Protokolo 13 straipsnyje numatytą pranešimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. vasario 8 d.

            Komisijos vardu

            Pirmininkas

         Jean-Claude JUNCKER

      (1)  2015 m. liepos 20 d. Tarybos sprendimas (ES) 2015/1292 dėl Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos Sąjungos bei jos valstybių narių vardu (OL L 199, 2015 7 29, p. 1).

      (2)  2014 m. balandžio 14 d. Tarybos sprendimas 2014/518/Euratomas, kuriuo pritariama, kad Europos Komisija Europos atominės energijos bendrijos vardu sudarytų Europos Bendrijų bei jų valstybių narių ir Serbijos Respublikos stabilizacijos ir asociacijos susitarimo protokolą, kuriuo atsižvelgiama į Kroatijos Respublikos įstojimą į Europos Sąjungą (OL L 233, 2014 8 6, p. 20).

      (3)  OL L 233, 2014 8 6, p. 3.